qundao/data-zh-poetry huggingface dataset:
柳塘八景为王田之题 其一 东安晚钓
作者：张天赋
朝代：明

不着羊裘祇着蓑，黄昏偷钓下秋波。小桥来往行人断，物色宁教访得么。
柳塘八景为王田之题 其三 丛桂夜读
作者：张天赋
朝代：明

桂影婆娑散九垓，丁当钟鼓转楼台。书声透入周公梦，似领周公教诲来。
柳塘八景为王田之题 其二 南垄春耕
作者：张天赋
朝代：明

勘破浮名不外图，喝牛清晓事膏腴。角巾册子高高挂，且作农夫且作儒。
柳塘八景为王田之题 其五 双峰并秀
作者：张天赋
朝代：明

拥出双峰见地灵，卓哉当户自分明。淡烟浓雾当时罩，彷佛天公为画屏。
柳塘八景为王田之题 其六 古木参天
作者：张天赋
朝代：明

错节盘根第一流，欺凌霜雪压多秋。小家梁栋休轻问，留作檠天老柱头。
柳塘八景为王田之题 其四 拥秀晨钟
作者：张天赋
朝代：明

百尺楼台倚半空，清虚佳致广寒同。一声钟响同阊阖，唤出扶桑一个红。
柳塘八景为王田之题·东安晚钓
作者：张天赋
朝代：明

不着羊裘祇着蓑，黄昏偷钓下秋波。小桥来往行人断，物色宁教访得么。勘破浮名不外图，喝牛清晓事膏腴。角巾册子高高挂，且作农夫且作儒。桂影婆娑散九垓，丁当钟鼓转楼台。书声透入周公梦，似领周公教诲来。百尺楼台倚半空，清虚佳致广寒同。一声钟响同阊阖，唤出扶桑一个红。拥出双峰见地灵，卓哉当户自分明。淡烟浓雾当时罩，彷佛天公为画屏。错节盘根第一流，欺凌霜雪压多秋。小家梁栋休轻问，留作檠天老柱头。
梅州舟中写怀
作者：张天赋
朝代：明

好景兴来容易得，彷如风月送将来。白云似我无心出，黄菊随人有分开。地僻莫劳天外鹤，口酸常啖雪中梅。从前却悔忙忙过，对酒高歌不计杯。
梅花
作者：张天赋
朝代：明

枝头生意日相催，不用东风着力吹。笑杀百花都未放，却从头上占春魁。老树差芽雪里开，东风头上百花魁。当时结实归商鼎，曾展调羹手段来。
梅花·其一
作者：张天赋
朝代：明

枝头生意日相催，不用东风着力吹。笑杀百花都未放，却从头上占春魁。
梅花·其二
作者：张天赋
朝代：明

老树差芽雪里开，东风头上百花魁。当时结实归商鼎，曾展调羹手段来。
梅轩别号为浏寿德张宥题
作者：张天赋
朝代：明

一轮月照梅花卷，万点春回铁树枝。欹枕梦魂清彻骨，开窗风味暗投机。孤山放鹤雪消候，商鼎调羹子熟时。无限可人天意思，穷冬冷处挺丰姿。
梦登罗浮
作者：张天赋
朝代：明

潦倒湖海客，梦跻巀㠔峰。壮心凌青云，豪气吞长虹。风翻凤皇衣，月照梅花丛。玄洞飞蝴蝶，冲虚舞乐童。秋波蘸铁桥，丹灶见葛翁。闽粤本异地，山灵纵奇逢。青霞瑶草芳，朱明山带红。云母发潇潇，水帘雨濛濛。夜乐鱼春游，伏虎云时封。翠袖笼青蛇，轰轰起潜龙。逍遥跨白鹤，局踧嗟飞蠓。乾坤风景殊，笑宴天诸宫。忽闻卓锡声，嘹喨盈虚空。惊觉东方白，悽然一枕风。
樟树取道浏阳遇聂凤冈惠酒赋此谢之
作者：张天赋
朝代：明

笑浪长驱入楚城，芙蓉江上放秋英。抱琴到处知音少，倾盖河人眼着青。梅咏我惭廷秀业，天涯谁泯项斯名。宦情耿耿浏阳境，刍牧求全副圣明。
次一松山人过司徒岭韵写怀
作者：张天赋
朝代：明

浮云作态弄晴阴，芳草无情碍马行。恰值歌停闻短笛，忽当林断遇宽坪。閒花野草无边趣，秋水长天一色清。棋局正酣柯木烂，寒江何日结鸥盟。
次东洲韵
作者：张天赋
朝代：明

汨罗屈原苦，首阳伯夷饥。我欲戒孤愤，不与借阶梯。
次东粤张掌教春日韵
作者：张天赋
朝代：明

路到分岐情似苦，时逢开泰物皆春。江城椒酒堪酬节，驿路梅花可寄人。试把兔毫挥翰墨，谩劳鸡骨占年晨。儿童拍掌熙明景，白发何堪老此身。酒到令催方打快，诗当兴到便生奇。傍人山鸟歌春调，垂露岩花滂水湄。光吸谪仙杯里月，清交明道柳边飔。虚舟视世浑无我，散发中流自坦夷。脚债百年浑未定，烟花六合却无涯。佳山丽水随情款，晴日和风纳岁华。啼鸟立梢春对语，游鱼到处水为家。罗浮还忆醉仙子，红脸朱唇衬晚霞。
次东粤张掌教春日韵·其一
作者：张天赋
朝代：明

路到分岐情似苦，时逢开泰物皆春。江城椒酒堪酬节，驿路梅花可寄人。试把兔毫挥翰墨，谩劳鸡骨占年晨。儿童拍掌熙明景，白发何堪老此身。
次东粤张掌教春日韵·其三
作者：张天赋
朝代：明

脚债百年浑未定，烟花六合却无涯。佳山丽水随情款，晴日和风纳岁华。啼鸟立梢春对语，游鱼到处水为家。罗浮还忆醉仙子，红脸朱唇衬晚霞。
次东粤张掌教春日韵·其二
作者：张天赋
朝代：明

酒到令催方打快，诗当兴到便生奇。傍人山鸟歌春调，垂露岩花滂水湄。光吸谪仙杯里月，清交明道柳边飔。虚舟视世浑无我，散发中流自坦夷。
次刘野航训韵
作者：张天赋
朝代：明

白日怀君写寸私，江花江草让江离。凤凰允矣今时瑞，山斗巍然后学师。蔼蔼融和皆雨露，循循雅饬尽皋夔。香飘兰室无穷处，咫尺门墙慰所思。
次前韵
作者：张天赋
朝代：明

古人易地皆无异，廊庙山林隔几重。酒食困从歌舞里，风流落在画图中。乾坤太极为根柢，原道西铭是祖宗。辽海鹤归明月上，盘桓人笑抚孤松。
次前韵奉陶公
作者：张天赋
朝代：明

莫向湘江恋钓船，试思身世属谁边。一方民物归陶冶，千古循良续汉编。雨露暖融春似锦，门庭清净寂如禅。醉来仰卧东篱下，明月弦歌百里天。
次前韵怀大宗伯盛程斋因柬塔溪相及云
作者：张天赋
朝代：明

拜翁越王台下时，挥毫曾赋曲江诗。忠肝永作千秋鉴，龙衮先瞻八彩眉。家学凤麟昭世瑞，天朝金石勒功碑。高山深切终身仰，何日抠衣慰所思。
次双湖共酌金华酒韵
作者：张天赋
朝代：明

乾坤嘉会斯文酒，与子同欢实偶然。大道岂销秦火里，好怀多在柳风边。须知一贯原无贯，莫向先天更觅天。何日振衣千仞上，乘风来往任翩翩。
次双湖歌风台
作者：张天赋
朝代：明

千古寒烟锁汉台，赤符曾此辟蓬莱。丹书冷落黄河约，血刃腥红白日埃。帝业阿谁能独力，乾坤几度纵多才。沛亭落日千林月，杜宇声声带旧哀。
次后江韵答双湖掌教停舟不行
作者：张天赋
朝代：明

懊恨盈怀此木兰，日移跬步两三湾。邹邦鲁壁空挨过，湘水衡云远望漫。昼永浪歌虚岁月，夜清徒梦到乡关。灵舟近喜逢仙客，拭目孤篷仰斗山。
次夏双桥诗教韵
作者：张天赋
朝代：明

天缘高士过南洲，轩冕铢尘蔑五侯。孟氏一生卑假伯，孔明三顾待真刘。无边锦绣胸襟塞，万斛烟花眼界收。从古绿窗归嫁晚，娇痴终不学红楼。骨肉斯文遍九州，半甘嘉遁半封侯。道原终古推尼父，说苑何人道向刘。缺陷世情添我恨，公评月日羡君收。无端一枕渊明梦，飞上罗浮第一楼。
次夏双桥诗教韵·其一
作者：张天赋
朝代：明

天缘高士过南洲，轩冕铢尘蔑五侯。孟氏一生卑假伯，孔明三顾待真刘。无边锦绣胸襟塞，万斛烟花眼界收。从古绿窗归嫁晚，娇痴终不学红楼。
次夏双桥诗教韵·其二
作者：张天赋
朝代：明

骨肉斯文遍九州，半甘嘉遁半封侯。道原终古推尼父，说苑何人道向刘。缺陷世情添我恨，公评月日羡君收。无端一枕渊明梦，飞上罗浮第一楼。
次奉聂坦斋
作者：张天赋
朝代：明

满雁天边拍拍催，有人打寨九重来。风云际会平生计，天日晴明世道开。周室谁怜方叔老，汉家人讶洛阳才。凭君袖里并州剪，补衮从今仔细裁。
次广州黎练溪韵四首录一
作者：张天赋
朝代：明

水绕柴门几曲湾，葛巾野服对青山。日招老鹤庭前舞，偏喜婆娑破醉颜。
次惠安张后江掌教济宁韵
作者：张天赋
朝代：明

一种灵根楚畹兰，香风分送到江湾。红妆已领青鸾喜，白发空惭野叟漫。人世半遭诗酒累，乾坤谁透利名关。凭君何处堪消目，翘首东头望泰山。自笑空担楚客名，衡山岳麓未曾经。道吾遥想骑黄鹤，浒子徒思过洞庭。却敌日中搥鼓进，赈饥夜半唱筹声。极惭万里孤臣拙，驽力无缘答圣明。
次惠安张后江掌教济宁韵·其一
作者：张天赋
朝代：明

一种灵根楚畹兰，香风分送到江湾。红妆已领青鸾喜，白发空惭野叟漫。人世半遭诗酒累，乾坤谁透利名关。凭君何处堪消目，翘首东头望泰山。
次惠安张后江掌教济宁韵·其二
作者：张天赋
朝代：明

自笑空担楚客名，衡山岳麓未曾经。道吾遥想骑黄鹤，浒子徒思过洞庭。却敌日中搥鼓进，赈饥夜半唱筹声。极惭万里孤臣拙，驽力无缘答圣明。
次惠州野吏陈文公韵
作者：张天赋
朝代：明

相业仰堂堂，开花出短墙。两肩皆我担，双眼是谁乡。月照朱明国，雷同万古荒。壤分虽有限，风动迥无疆。天假南陬福，星辉百里郎。六龙云作驾，五马锦成行。日暖江山丽，春融花草香。剑光惊恶鳄，波静印穹苍。荔火烧林爇，梧风落井凉。他年在司牧，学种召公棠。
次明道先生閒来无事不从容韵
作者：张天赋
朝代：明

鸢鱼飞跃道形容，花柳名园绿更红。疆域世途原自异，乾坤物我大家同。诞登周岸棱层上，凝望尼丘咫尺中。立日梅花天历定，秪今何处认英雄。
次洞口桃花几落开之韵
作者：张天赋
朝代：明

江上芙蓉带笑开，钓矶光润净无埃。寒潭皎皎涵秋月，芳草萋萋绕古台。满眼行云甘雨细，数声啼鸟好音喈。笑看舞鹤留人醉，座上清风次第来。洞门雨歇乱云开，万里秋旻绝点埃。几树青风彭泽柳，一天明月子陵台。栖松幻鹤安身稳，隔岸黄鹂好语喈。归去妻孥笑相问，无鱼空坐钓台来。
次洞口桃花几落开之韵·其一
作者：张天赋
朝代：明

江上芙蓉带笑开，钓矶光润净无埃。寒潭皎皎涵秋月，芳草萋萋绕古台。满眼行云甘雨细，数声啼鸟好音喈。笑看舞鹤留人醉，座上清风次第来。
次洞口桃花几落开之韵·其二
作者：张天赋
朝代：明

洞门雨歇乱云开，万里秋旻绝点埃。几树青风彭泽柳，一天明月子陵台。栖松幻鹤安身稳，隔岸黄鹂好语喈。归去妻孥笑相问，无鱼空坐钓台来。
次游岩韵赠送郭彩峰理问之任云南
作者：张天赋
朝代：明

神骏长驱出傅岩，洗尘梅雨弄微纤。春容薇省花开锦，秋色滇池水赛蓝。使节高风来竹马，恩波浪暖起春潭。冈头侧耳泥金报，坐笑黄堂位列三。
次王云从陈连湖李澄江刁时泉登神光韵
作者：张天赋
朝代：明

雨后青山色更新，登临都是赏花人。墨池化雨看鱼跃，夜气回光赛月明。松涧石梳云母发，烟霞鸟弄洞天春。高冈羊角须臾起，九万联飞两翮轻。
次白沙师祖和吴明府韵奉陶令三首录二
作者：张天赋
朝代：明

遑遑宵旰几曾閒，貌瘦怜公未解颜。强梗喜看藏虿毒，穷厓多赖济艰难。棠阴白日偏摇绿，暮夜黄金不到关。春满江山留百里，孤舟明月放歌还。化工无迹自安閒，入口刀圭可驻颜。观水却怜如水少，看花容易种花难。用停炉火抽添注，跳出乾坤梦觉关。老鹤巢松明月上，海头光逐暮潮还。
次白沙师祖和吴明府韵奉陶令三首录二·其一
作者：张天赋
朝代：明

遑遑宵旰几曾閒，貌瘦怜公未解颜。强梗喜看藏虿毒，穷厓多赖济艰难。棠阴白日偏摇绿，暮夜黄金不到关。春满江山留百里，孤舟明月放歌还。
次白沙师祖和吴明府韵奉陶令三首录二·其二
作者：张天赋
朝代：明

化工无迹自安閒，入口刀圭可驻颜。观水却怜如水少，看花容易种花难。用停炉火抽添注，跳出乾坤梦觉关。老鹤巢松明月上，海头光逐暮潮还。
次程雪生都阃韵似之
作者：张天赋
朝代：明

威武将军道德心，阳和到处袭儒林。比门分阃恩光渥，东阁开筵气味深。事业看君垂竹帛，衷肠幸我托瑶琴。万年鱼水春风乐，打破贤关拟共寻。
次素庵兄韵
作者：张天赋
朝代：明

雨洗槐枝绿放黄，可人秋色孰担当。天风打扫青云路，吹送双飞折桂郎。
次罗浮韵
作者：张天赋
朝代：明

身迷尘劫浑如梦，诗到罗浮便放豪。中夜海头遥见日，半山雷雨忽生涛。黄云匝地迷丹灶，红树摇风间碧桃。我欲飞云登绝顶，饱看春色醉春醪。
次节推南林兄云南所寄韵三首录一
作者：张天赋
朝代：明

六龙驾上春如海，喜沐恩波下九重。弦诵洋洋声彻夜，冰壶皎皎月当中。形名定国谁称屈，家学横渠独得宗。百卉眼前叹零落，参天仰止老乔松。
次莆友王次溪见示潮州金山迁建周元公祠落成次大尹颜双塘韵四首录三
作者：张天赋
朝代：明

远水危岑彻望收，青青庭草结清幽。欲将太极从头认，直向先天未画求。一气浑沦常迭运，六虚变动自周流。千年海岳精英地，何处乾坤更十洲。望洋白首恨难禁，仰止高山足未临。杲日漏光虚室白，春风摇绿草堂深。异端欲使无炎烬，吾道休教有陆沉。活泼天机在何处，数声啼鸟绿阴阴。高祠瞻拜恨无缘，几度羹墙思俨然。好调莺啼脩竹里，清流水绕画栏前。四时草合金山地，十丈花开玉井莲。太极生生何所拟，一轮月落万千川。
次莆友王次溪见示潮州金山迁建周元公祠落成次大尹颜双塘韵四首录三·其一
作者：张天赋
朝代：明

远水危岑彻望收，青青庭草结清幽。欲将太极从头认，直向先天未画求。一气浑沦常迭运，六虚变动自周流。千年海岳精英地，何处乾坤更十洲。
次莆友王次溪见示潮州金山迁建周元公祠落成次大尹颜双塘韵四首录三·其三
作者：张天赋
朝代：明

高祠瞻拜恨无缘，几度羹墙思俨然。好调莺啼脩竹里，清流水绕画栏前。四时草合金山地，十丈花开玉井莲。太极生生何所拟，一轮月落万千川。
次莆友王次溪见示潮州金山迁建周元公祠落成次大尹颜双塘韵四首录三·其二
作者：张天赋
朝代：明

望洋白首恨难禁，仰止高山足未临。杲日漏光虚室白，春风摇绿草堂深。异端欲使无炎烬，吾道休教有陆沉。活泼天机在何处，数声啼鸟绿阴阴。
次邑博洪螺峰韵
作者：张天赋
朝代：明

删后无诗刚可信，画前有易略先闻。竹生淇澳休誇蒋，玉出蓝田岂论琨。斯道不随秦火灭，吾心自有六经存。诸儒破碎无凭㩀，小说犹怜更杂分。
次醴陵刘两塘进士韵
作者：张天赋
朝代：明

倾盖孔程千载后，话交风雨十年前。方敦帝里陈雷睦，遽失张家李郭船。怅望楚天人去也，相思纸帐梦凄然。乾坤淑气应回泰，打算梅花五百年。
次野航刘司训韵
作者：张天赋
朝代：明

心由悟道胸襟阔，人到投机语话真。过眼鸢鱼皆自得，六经糟粕不须凭。
次长沙府庠友吉桂峰韵
作者：张天赋
朝代：明

清昼庭阴覆绿苔，儒仙跨鹤九霄来。丰神壁立倾人仰，谈笑风生喜帐开。名位尚期天北斗，履声端拟殿东阶。此生相见嗟何晚，谩托东风报好怀。
次长沙胡一松韵借梅花写怀奉答
作者：张天赋
朝代：明

系马江梅问楚津，恍然疑假又疑真。吐枝满缀如檠玉，落地平铺似集鳞。踏雪风情推孟老，调羹手段让商人。南洲相望渺何许，折寄临风意似醺。
次陈雪崖壁间韵
作者：张天赋
朝代：明

天地一家春，清风拂拂闻。我惭周孔学，君陋汉唐人。赤子心诚切，浮云念亦轻。战袍新号令，尊酒旧交情。草木知阳力，儿童识姓名。厓头梅斗雪，独步万花英。
次韵
作者：张天赋
朝代：明

榴火烧新绿，荷花煽暖晴。郁林啼鸟乱，芳草落花轻。季世见狂客，穷途哭老兵。烟消山水绿，偏趁踏歌行。
次韵从侄元吉生子
作者：张天赋
朝代：明

积德于门原有素，一朝天降宁馨儿。丹山从此昭灵异，国宝应堪稳护持。廊庙喜添新柱石，祖宗还复旧根基。广寒老桂萌芽发，伫看香飘次第枝。
次韵写怀
作者：张天赋
朝代：明

六十五年又遇春，独怜过半百年人。难将事业酬天债，莫遣丹青写我神。箫鼓儿童争闹热，梅花月色共清新。高朋满座人如玉，爱我还须识我真。
次韵写怀
作者：张天赋
朝代：明

登眺玄龙百尺楼，浩歌惊破洞庭秋。霏霏滴耳檐前雨，落落屠龙海上舟。世态随时更旧局，风光为我遣閒愁。仙人黄鹤归何处，欲借遨游遍十洲。
次韵写怀
作者：张天赋
朝代：明

罢钓归来不系船，浅滩曳止蓼花边。乾坤纵我疏狂醉，月旦从人品第编。路有荆榛怜碍脚，门无释衲可谈禅。几时得向仙郎问，何处人间更有天。陆无车马水无船，依傍山前与水边。朝出课农耕绿野，夜归训子读青编。纷纷蕉鹿徒劳梦，了了机心懒坐禅。世界看来浑缺陷，且拚沉醉菊花天。欲买青山与钓船，紫芝鲈脍口傍边。休论昔日非今日，且注长编及短编。千古采薇成个是，一桴浮海岂如禅。焚香读易心如洗，勘破先天与后天。
次韵写怀·其一
作者：张天赋
朝代：明

罢钓归来不系船，浅滩曳止蓼花边。乾坤纵我疏狂醉，月旦从人品第编。路有荆榛怜碍脚，门无释衲可谈禅。几时得向仙郎问，何处人间更有天。
次韵写怀·其三
作者：张天赋
朝代：明

欲买青山与钓船，紫芝鲈脍口傍边。休论昔日非今日，且注长编及短编。千古采薇成个是，一桴浮海岂如禅。焚香读易心如洗，勘破先天与后天。
次韵写怀·其二
作者：张天赋
朝代：明

陆无车马水无船，依傍山前与水边。朝出课农耕绿野，夜归训子读青编。纷纷蕉鹿徒劳梦，了了机心懒坐禅。世界看来浑缺陷，且拚沉醉菊花天。
次韵忆甘泉先生
作者：张天赋
朝代：明

酌酒狂歌对万山，乾坤浩荡几何关。罗浮老鹤应相待，何日乘风自楚还。
次韵戏题
作者：张天赋
朝代：明

仰首几瞻望，蟾宫桂吐新。嫦娥应有意，偏爱少年人。
次韵李白石主事爱梅亭对梅花绝句十首录六
作者：张天赋
朝代：明

花种寒梅是大家，万千红紫向谁誇。乾坤正气凌今古，莫把寻常看此花。枳棘原非鸾凤巢，构巢聊藉数根茅。眼前风景依稀别，香满乾坤月满稍。寒梅香动月初辉，面面山光逼四围。最喜春风解人意，时穿花里入柴扉。占断江南第一春，无边清洁可人亲。几回谩向花前立，香逐风来折角巾。看花何必问东风，直向花前会大同。认到忘言真妙处，孤根夐立是豪雄。一枝刚趣夺春元，唤转阳和到沁园。此去调羹当大用，万年人仰是孤根。
次韵李白石主事爱梅亭对梅花绝句十首录六·其一
作者：张天赋
朝代：明

花种寒梅是大家，万千红紫向谁誇。乾坤正气凌今古，莫把寻常看此花。
次韵李白石主事爱梅亭对梅花绝句十首录六·其三
作者：张天赋
朝代：明

寒梅香动月初辉，面面山光逼四围。最喜春风解人意，时穿花里入柴扉。
次韵李白石主事爱梅亭对梅花绝句十首录六·其二
作者：张天赋
朝代：明

枳棘原非鸾凤巢，构巢聊藉数根茅。眼前风景依稀别，香满乾坤月满稍。
次韵李白石主事爱梅亭对梅花绝句十首录六·其五
作者：张天赋
朝代：明

看花何必问东风，直向花前会大同。认到忘言真妙处，孤根夐立是豪雄。
次韵李白石主事爱梅亭对梅花绝句十首录六·其六
作者：张天赋
朝代：明

一枝刚趣夺春元，唤转阳和到沁园。此去调羹当大用，万年人仰是孤根。
次韵李白石主事爱梅亭对梅花绝句十首录六·其四
作者：张天赋
朝代：明

占断江南第一春，无边清洁可人亲。几回谩向花前立，香逐风来折角巾。
次韵漫兴
作者：张天赋
朝代：明

不将閒事乱心头，漫向清虚试讲求。朱明半夜见红日，武夷五曲驾涸舟。古云窃药月中去，谁睹来山海上浮。安得面问东方朔，蟠桃许我学偷不。
次韵答双湖
作者：张天赋
朝代：明

方塘活水引源头，有志商霖此处求。遇陆必腾追电马，临流须作济川舟。风恬上水天机发，月照虚窗夜气浮。世道好时鸡唱早，闻声曾学祖生不。
次韵答杨柳溪先生
作者：张天赋
朝代：明

桃花浪煖太塘春，欢动高堂白发人。天地恢宏开寿域，竹松苍翠挺丰神。壶中自我风光别，眼底从渠世态新。列鼎五云膺禄养，优游晚景乐天真。
次韵自悼
作者：张天赋
朝代：明

落落浮生恨不晨，浪看风景几番新。日边红杏皆增色，江上芙蓉未识春。季子惭无田负郭，范丹甘受甑飞尘。白头老吏浏阳马，鞭向当年汉辙循。
次韵论为学自得之趣与杨子泰唐
作者：张天赋
朝代：明

满眼韶光共看春，个中得趣独何人。地无限也天无禁，我有情兮花有神。泉水源深方达远，芭蕉心尽又添新。生生认到无穷处，万紫千红总是真。
次韵送双湖还潮
作者：张天赋
朝代：明

拭目神龙出海头，白云飞绕气相求。江亭难别歌离曲，岸柳无缘系去舟。衣钵浚源流泽远，行囊带月剑光浮。春风次第花消息，为问多情肯寄不。
次韵送雷师傅行
作者：张天赋
朝代：明

天风颠倒越江滨，眼底轮云局面新。正拟凭栏大观海，俄惊啼鸟倍伤春。临岐此日应难别，遗教终身不失亲。后夜武夷峰顶月，秋旻遥望是丰神。
次黄龙坡大尹义城精舍十景录五首 其一 义城衍芑
作者：张天赋
朝代：明

五季中原鼎沸时，风雷驱石堑山溪。千门文物亨嘉境，一面英雄保障旗。丰草饱沾春雨露，鹿门培植老根基。也知善庆绵绵远，簪组蝉联讵有涯。
次黄龙坡大尹义城精舍十景录五首 其三 前峰翠微
作者：张天赋
朝代：明

当户南山景色幽，摩空巀嵲最高头。玄云连合地天泰，旭日照临光焰浮。先垄满堆崇马鬣，祥飙终古绕松楸。昼檐清昼珠帘捲，笑指烟光一望收。
次黄龙坡大尹义城精舍十景录五首 其二 西湖渊水
作者：张天赋
朝代：明

杭州颍水罗浮下，并此卢东一色秋。沆瀣洗颜宜旭日，沧浪带月趁鱼舟。波恬点水双双燕，春暖忘机对对鸥。画舫微茫人不见，梅花吹彻笛声浮。
次黄龙坡大尹义城精舍十景录五首 其五 亨衢履矢
作者：张天赋
朝代：明

衣锦乘龙喜气新，风流高谊重乡邻。扬鞭直向幢溪路，甃石旋随骥足尘。周道共瞻君子履，金牛空费五丁勤。迩来骢马骧云去，芳躅绳绳启后人。
次黄龙坡大尹义城精舍十景录五首 其四 映波彩虹
作者：张天赋
朝代：明

从古舆梁济不通，吉州又跨赵州虹。光涵碧玉环中影，柳拂青铜镜里风。华表月明归白鹤，水乡云静隐青龙。德星今在卢东聚，驷马频过盖世雄。
次黄龙坡大尹义城精舍十景录五首·义城衍芑
作者：张天赋
朝代：明

五季中原鼎沸时，风雷驱石堑山溪。千门文物亨嘉境，一面英雄保障旗。丰草饱沾春雨露，鹿门培植老根基。也知善庆绵绵远，簪组蝉联讵有涯。杭州颍水罗浮下，并此卢东一色秋。沆瀣洗颜宜旭日，沧浪带月趁鱼舟。波恬点水双双燕，春暖忘机对对鸥。画舫微茫人不见，梅花吹彻笛声浮。当户南山景色幽，摩空巀嵲最高头。玄云连合地天泰，旭日照临光焰浮。先垄满堆崇马鬣，祥飙终古绕松楸。昼檐清昼珠帘捲，笑指烟光一望收。从古舆梁济不通，吉州又跨赵州虹。光涵碧玉环中影，柳拂青铜镜里风。华表月明归白鹤，水乡云静隐青龙。德星今在卢东聚，驷马频过盖世雄。衣锦乘龙喜气新，风流高谊重乡邻。扬鞭直向幢溪路，甃石旋随骥足尘。周道共瞻君子履，金牛空费五丁勤。迩来骢马骧云去，芳躅绳绳启后人。
次黎练溪来韵
作者：张天赋
朝代：明

愧负初期铁砚穿，沧江今弄钓鱼船。交投友分兼师分，乐在花边与柳边。蒲涧白云斟绿醑，河南春茗煮青天。潇潇白发东西路，何日重逢了宿缘。
欧阳吉峰侵晨过访值未起床而去次李五榕韵答之
作者：张天赋
朝代：明

纷纷谁识此情真，天地斯文骨肉亲。倦鸟已还幽郁处，化龙端属老成人。炭添炉火常教热，心尽葩蕉又展新。窗外梅花明月夜，思君不见梦君频。世途难免半高低，从古传云七圣迷。宝剑未曾经血刃，龙驹终岂蹶霜蹄。功名自是无凭㨿，赋命原来有速迟。看到芙蓉开口笑，万花零落总凄凄。
欧阳吉峰侵晨过访值未起床而去次李五榕韵答之·其一
作者：张天赋
朝代：明

纷纷谁识此情真，天地斯文骨肉亲。倦鸟已还幽郁处，化龙端属老成人。炭添炉火常教热，心尽葩蕉又展新。窗外梅花明月夜，思君不见梦君频。
欧阳吉峰侵晨过访值未起床而去次李五榕韵答之·其二
作者：张天赋
朝代：明

世途难免半高低，从古传云七圣迷。宝剑未曾经血刃，龙驹终岂蹶霜蹄。功名自是无凭㨿，赋命原来有速迟。看到芙蓉开口笑，万花零落总凄凄。
歇皂口驿
作者：张天赋
朝代：明

十八滩头乱石多，舟穿石罅似抛梳。夕阳皂口沙边宿，风送渔郎欸乃歌。
水东舟中漫兴
作者：张天赋
朝代：明

水路多滩石，世路多荆棘。何如走入竹山窝，白云堆里藏踪迹。天子不知名，世人不相识。尽其在我，尽其在天，不开口问荣枯消息。冷眼看人忙，奔走尘途役役。富贵者忻忻，贫贱者戚戚。贪高望远，不知纪极。我也得一时度一时，有今日做今日。富贵以周公为仪刑，贫贱以颜子为矜式。祇要成就一个道理，更何计较身外损益。看尽了柳绿花红，游遍了山青水碧。含笑百年归去也，有问叶冈子何如人，散散诞诞的秀才，痴痴呆呆的隐逸。
永慕双亲
作者：张天赋
朝代：明

白首高堂逝不还，寝门长叹五更寒。熊莲抱我终身苦，桑梓留人百岁看。冻雨每添慈鸟恨，黄金不易綵衣欢。鼻头未了浮生气，一度追思一度酸。
汀州承荆府教授胡介石兄自浏教谕升
作者：张天赋
朝代：明

闽广接壤非异土，楚浏握手又同官。秋风君得莼鲈美，末路吾惭蜀道难。卧石碧霞诗骨冷，归舟明月水花寒。临流忍割今朝别，春树江云两地看。
江东送别
作者：张天赋
朝代：明

未了乾坤一局棋，都门琴剑暂分携。莫嗟海上屠鲸手，且待人间补衮时。梅蕊信同春漏泄，雪舟人共世推移。审阳归看祠前竹，老干凌云嫩放枝。
江西城下舟中谈宸濠时事
作者：张天赋
朝代：明

半溪移棹动天云，望里楼台已断魂。当日临流腾战马，至今谁为□□□。
江西散人庆寿卷
作者：张天赋
朝代：明

桑榆光映洞庭波，谁倚孤蓬浩浩歌。千里锦帆归范蠡，百杯春寿效东波。楼台有地从人愿，天地无拘奈尔何。岁岁膝前当此会，綵衣双袖舞婆娑。
泊舟剑江驿
作者：张天赋
朝代：明

宝剑埋光不记年，地灵推出见青天。我来不遇当时剑，斜倚孤篷思惘然。
泊舟大萍洲登萧公庙吹壁间胡文穆公韵
作者：张天赋
朝代：明

腰带黄金映紫袍，巍峨庙貌倚空高。九重霄汉垂灵庇，万丈银山息浪涛。赫赫声名收汗简，绵绵血食洁牲毛。祠前拜颂琼台祝，纷若祈庥不浑劳。
济宁登太白楼忆友人李和山
作者：张天赋
朝代：明

今古何人最上流，乘风此日快登楼。一川花柳情怀旧，六合烟云眼界浮。力士已曾输跪膝，夜郎谁复望归舟。和山踪迹知何处，兴在白云天际头。
浏有四仓曰东丰西满南盈北赡乙巳冬奉藩司委徵正赋北瞻有怀
作者：张天赋
朝代：明

东作西成丰且满，南盈北赡粒烝民。斯民三代原无异，世道于今又一新。梅报小春潜地复，月移疏影露天真。客窗喜听鸡鸣蚤，欲学当年起舞人。
浏阳太和铺次苏寨村壁间韵
作者：张天赋
朝代：明

田家春起早，鸡唱启柴扉。扫石临流饭，携锄带月归。晚山岚气寂，秋雨稻花肥。常恐天䬝作，飘飖结实微。
淮安大雪
作者：张天赋
朝代：明

二月十四淮安雪，彻望嵯峨白玉楼。叫月子规含夜恨，怯寒柳眼带春愁。参差四野皆银树，错杂黄河尽宝舟。谩笑老天欠收拾，琼花轻放逐风流。
淮安见黄河白骨
作者：张天赋
朝代：明

乾坤覆载何茫茫，达人观之如室堂。黄河水滨多白骨，知是阿谁因甚殁。悲风悲雨震寥廓，杳杳孤魂何处泊。谁能振衣登昆崙，穷荒绝漠来招魂。仰天更借春台烛，照此枯髅再生肉。
淮安阻雨宿星子坝夜怀空人
作者：张天赋
朝代：明

万里淮安客，孤舟强作诗。夜深霜露冷，天近斗星移。细酒甜如蜜，黄河浊似泥。梅花深处里，应是梦交时。
淮安黄河舟中避风寄天仙火星庙
作者：张天赋
朝代：明

笑入天仙境界奇，紫枝瑶草半离披。禅床静听功夫杂，丹灶抽添火候移。风软柳梢莺啭滑，月明松顶鹤归迟。乘云万里罗浮客，邂逅空怜识面眉。
渔江别号为古良简尚义题
作者：张天赋
朝代：明

乌纱无扰坐山丘，又向江湖散发游。鸥鸟踏波随钓艇，芦花飞雪点羊裘。壹帆带月过平濑，六物收春自碧流。欸乃几回歌罢处，酒酣高枕醉船头。
渔艇
作者：张天赋
朝代：明

天地无拘管，潇然一钓蓑。夜波清浸月，春草绿铺沙。白酒供鱼酌，空山傲世歌。屠龙无捉摸，须捷柰君何。
渡头送行者回
作者：张天赋
朝代：明

云梯造就并天齐，一举飞腾趁此时。归到故乡如我问，菊开霜落是归期。
渡蒲村河并三十六渡水
作者：张天赋
朝代：明

蒲村渡口唤舟人，此去何劳更问津。一分渡分三十六，游人到此倍伤神。
游和山岩
作者：张天赋
朝代：明

逐时维清和，追踪紫玉珂。去路何辞远，抚景偏喜多。缥缈庐山带，突入沧溟螺。岩成自然屋，门翳纷若萝。袖拂有风味，屐印无苔窠。石乳滴地响，荷香浮鼻过。一泓流九曲，数佛入三摩。仰瞻近云汉，俯视连丘阿。海外称阆苑，宁中誇补陀。地灵钟奇窟，皇威除烦苛。书生效华祝，天子拱馺娑。宝鼎固莫动，王道平不颇。我歌安止此，将为太平歌。
游杭州西湖
作者：张天赋
朝代：明

游遍西湖过六桥，数株杨柳间株桃。好怀更向孤山醉，收拾莺花别样娇。
游洞口钓台漫兴
作者：张天赋
朝代：明

洞口桃花几落开，乾坤人物已尘埃。昔年知是谁持钓，今日还教我坐台。红树枝头风袅袅，绿杨影里鸟喈喈。狂夫白首长沙客，拂破浮云跨鹤来。
游浏阳石霜寺
作者：张天赋
朝代：明

双手排云上石霜，三年无补卧浏阳。青山云锁乾坤别，红树风摇日月长。俗吏率真忘潦倒，老天知我恕疏狂。马蹄明日长安路，万里罗浮客子忙。
游海珠寺
作者：张天赋
朝代：明

海上天然浪结堆，倚空楼阁似翚飞。刹那好景都收拾，醉带祥云满地归。
游温泉
作者：张天赋
朝代：明

子丑初开辟，钟来有此泉。万年春不断，一脉气长偏。地里因人胜，源流与道绵。试观天意思，融液自浑全。
游霍山
作者：张天赋
朝代：明

眼底巉岩犹咫尺，脚跟今信路头赊。擎天石献仙人掌，拜月风牵古木萝。方丈火销丹灶冷，洞门春暖鸟声和。欲从太乙寻飞路，坐看澄清海不波。
游霍山太乙岩次前韵
作者：张天赋
朝代：明

独上崔嵬天际岩，茫茫海面望中纤。东头桃树西头李，今日张颠昔日蓝。乔木千寻巢老鹤，飞泉百尺落寒潭。他时拟向寰中立，俯仰乾坤共作三。飞上循州第一岩，飘飘忘却此身纤。心从此地堪行乐，桥在何方唤作蓝。野地野云迷野榻，秋霄秋月落秋潭。尊前倾倒浑无算，不必拘拘大道三。乾坤开辟此灵岩，垂露空中石掌纤。山霁云烟千丈带，峰西苔藓一堆蓝。月明洞口钟停杵，风捲桃花浪起潭。太乙一中天造化，一能生二二生三。
游霍山太乙岩次前韵·其一
作者：张天赋
朝代：明

独上崔嵬天际岩，茫茫海面望中纤。东头桃树西头李，今日张颠昔日蓝。乔木千寻巢老鹤，飞泉百尺落寒潭。他时拟向寰中立，俯仰乾坤共作三。
游霍山太乙岩次前韵·其三
作者：张天赋
朝代：明

乾坤开辟此灵岩，垂露空中石掌纤。山霁云烟千丈带，峰西苔藓一堆蓝。月明洞口钟停杵，风捲桃花浪起潭。太乙一中天造化，一能生二二生三。
游霍山太乙岩次前韵·其二
作者：张天赋
朝代：明

飞上循州第一岩，飘飘忘却此身纤。心从此地堪行乐，桥在何方唤作蓝。野地野云迷野榻，秋霄秋月落秋潭。尊前倾倒浑无算，不必拘拘大道三。
滕王阁下发舟
作者：张天赋
朝代：明

舟发自滕王，天风助舰樯。眼前光景别，脚板路头长。彭蠡通东海，匡庐接太荒。白云回首远，举目是天香。
潘松峰莲幕归觐回□令母七旬云
作者：张天赋
朝代：明

秋水芙蓉夹岸花，使君天上泛星槎。丹心耿耿倾葵藿，行李潇潇壮镆铘。□锦辉煌光梓里，綵衣欢舞献流霞。六龙朝罢春如□，□□泥金报及瓜。
潦浒市次梅花山人壁间韵
作者：张天赋
朝代：明

匹马穿云绕曲坡，秋声天外雁横过。万年宝鼎归姬运，五色云龙驾馺娑。雨后应知山有色，风恬始息海扬波。何时醉倚棠阴绿，回听黎元鼓腹歌。
爱梅自况
作者：张天赋
朝代：明

南海梦生都水月，东墙喜见旧阳春。临风为问林和靖，千载凭谁是后身。
独坐写怀
作者：张天赋
朝代：明

兀坐幽亭秋气清，神光南面喜新晴。芙蓉冷处自颜色，蟋蟀静中閒语声。翠盖潇疏金错落，寒泉溜亮玉琮琤。无言岁岁黄花约，笑把茱萸酒漫倾。
玉华盛太史廖沙泉太守韵见慰次韵答之
作者：张天赋
朝代：明

何梦遭逢翰苑仙，高谈刻烛胜经年。光涵月落洞庭里，清过风来杨柳边。桃李几年怀夙愿，天涯今日结良缘。胸中万斛尘无迹，深赖先生一井泉。
王丽竹别号
作者：张天赋
朝代：明
体裁：诗

天易象苍筤，卫诗咏淇澳。矫矫龙凤姿，清标脱尘俗。长稍拂青云，疏枝筛白玉。劲节凌秋霜，雄风震空谷。夜气满山隈，看看生意足。平地一声雷，头角崭崭绿。
王养晦别号
作者：张天赋
朝代：明

谁向隆中守钝迟，葆光渊默待明时。寻游朱子庵门路，玩索明夷象传辞。三尺太阿藏玉匣，一轮红日浴咸池。伫看提起蛟龙断，照耀江山景物熙。
王宝山别号
作者：张天赋
朝代：明

开辟嶙峋价重高，阿谁季世结神交。玉藏空谷虚生白，雨过苍崖色放娇。卧石不知人扣角，舞松长见鹤归巢。层峦碧出青霄外，扰扰风尘不染毫。
王柳塘池亭排律
作者：张天赋
朝代：明

胜地誇东廓，高风应少微。方塘引活水，夹岸植芳枝。晓日浮金翚，轻烟画黛眉。水拖蓝荡漾，雨润绿淋漓。影倒池涵碧，萍浮絮变奇。沙回南浦白，腰笑楚宫肥。月到稍头处，风来水面时。渊潜尘迥隔，光漏玉轻筛。翠带千条舞，天光一鉴开。翩翩飞蛱蝶，对对浴凫鹥。泼泼鱼抛尺，交交鸟弄机。风光如太液，景象似隋堤。元亮清脩士，王恭美丽姿。水心亭突兀，帘外燕差池。膝下青云蒲，庭前白日迟。夜歌空洞寂，昼酌绿阴移。瑞气三千丈，梅花五百期。莺迁看出谷，鱼化喜敡鳝。九裂衣前染，高生事可知。五云膺禄养，高枕乐无涯。
瓜
作者：张天赋
朝代：明

青门谁识种瓜心，道义行藏酌量深。我爱蔓延香不断，及期应许报泥金。
用前韵答王塔溪来简
作者：张天赋
朝代：明

病怀耿耿有怀时，秪诵停云采葛诗。云树各天怜夜榻，羹墙每自见庞眉。引年塔上擎仙掌，遗爱山西堕泪碑。展诵一缄多启迪，顿令洗却渴尘思。
田家邀饮喜早稻熟一绝
作者：张天赋
朝代：明

绿云扰扰变黄云，不负田家数月勤。纵是田村儿女拙，也知温饱谢乾坤。
甲寅九月十日登神光山纪事
作者：张天赋
朝代：明

九日先茔荐野殽，不妨十日谩登高。黄花迟结百年约，白发豪吟两鬓摇。千古神光应复气，一泓墨沼可濡毫。茱萸永戴多花实，此际重游不惮劳。
甲寅八月约大田胡同登钓台次旧韵
作者：张天赋
朝代：明

啸侣排云上钓矶，寒潭秋水色清奇。山林有约蹊初辟，朝市无心路欲迷。乐事今朝追洛下，仙踪终古擅名西。柳梢小鸟知人意，掷破金风弄巧啼。扫却苍苔坐满矶，青山绿水送清奇。且同白酒盈樽饮，莫惹红尘两目迷。笑舞婆娑歌洞口，酌归酩酊过湖西。夕阳牧笛声嘹亮，惊起寒鸦古木啼。
甲寅八月约大田胡同登钓台次旧韵·其一
作者：张天赋
朝代：明

啸侣排云上钓矶，寒潭秋水色清奇。山林有约蹊初辟，朝市无心路欲迷。乐事今朝追洛下，仙踪终古擅名西。柳梢小鸟知人意，掷破金风弄巧啼。
甲寅八月约大田胡同登钓台次旧韵·其二
作者：张天赋
朝代：明

扫却苍苔坐满矶，青山绿水送清奇。且同白酒盈樽饮，莫惹红尘两目迷。笑舞婆娑歌洞口，酌归酩酊过湖西。夕阳牧笛声嘹亮，惊起寒鸦古木啼。
甲辰元日与竹斋濂川二子饮于馀干县苦竹港舟中早自瑞洪发
作者：张天赋
朝代：明

年华又转甲辰春，天地宁甘是旧人。草木有情迎淑气，江山无约遇嘉宾。一帆风月资行舫，万里桃源喜问津。谩向沧浪咨游乐，如流春酒令催频。
甲辰复过宝应湖
作者：张天赋
朝代：明

湖水茫茫一叶舟，壬辰更及甲辰游。问津徒抱穷源志，泣玉空怜为国谋。纸帐飘摇千里梦，野鸡撩乱五更愁。鸳鸯自别天南北，相对青山唱白头。
甲辰承乏来浏重脩欧阳圭斋先生南山书院次先生韵一首
作者：张天赋
朝代：明

凤诏飞来墨未乾，南阳龙卧岂能安。乾坤局面随时异，鱼水君臣自古难。华国文章名望重，逼人正气色芒寒。我来瞻拜如知己，祠宇更新改样看。
画唐马三首录一
作者：张天赋
朝代：明

驰骋来归我自镐，致身敢怨北山劳。华山此去多芳草，收拾将军旧战袍。
画鱼
作者：张天赋
朝代：明

老我江湖熟见闻，玉鳞戏藻漾晴纹。潜渊在渚浑无定，何日陈歌讽圣君。
留别吴石桥
作者：张天赋
朝代：明

石桥桥上春花开，石桥桥下春水来。花开与子同酌酒，水流东去难回首。相看依依心耿耿，人生踪迹如萍梗。仰天长笑浩浩歌，骊驹骊驹柰若何。凭君且折桥头柳，长短别情不须究。
病中偶成
作者：张天赋
朝代：明

病来高卧北窗寒，不管天明与夜阑。画虎亦多成虎少，采芹容易献芹难。胸中红日徒怀抱，天际浮云任往还。琴剑担头春在在，浪吟流落放人间。
病中思古槐台兄
作者：张天赋
朝代：明

病骨谁思我，无聊闷转萦。寒梅舒白蚤，残叶落红轻。采藻美人远，瞻天黄雾生。夫君何夜烛，高酌圣之清。
病中送李澄江会试儿喻代饯
作者：张天赋
朝代：明

庄上梧桐结实时，翩翩丹穴凤来仪。一天精彩昭文瑞，八表风声仰世奇。神物冲霄舒健翮，虞庭叶律际佳期。病夫目极阳关下，敬遣豚儿饯一卮。
癸卯冬出行之北赴选夜宿林头晓发一绝
作者：张天赋
朝代：明

行行信步到林头，满眼神光夜未收。一笑出门天地晓，广寒指日桂香浮。
登下埔金龙山寺
作者：张天赋
朝代：明

花含久蕊逐时开，笑侣登高一放怀。晚景未应嫌路远，举头咫尺是天台。
登云山寺
作者：张天赋
朝代：明

民瘼关心梦亦惊，小溪寅夜入高坪。青山未许留人醉，载道呻吟又促行。
登兴济桥
作者：张天赋
朝代：明

兴济桥下春水生，春风桥上颂歌声。方侯遗泽何时泯，应与西河注不停。
登和平鹰吊岭
作者：张天赋
朝代：明

鹰吊横绦路，春风动客衣。浩歌登绝顶，回首万山低。
登最高亭
作者：张天赋
朝代：明

山城微雨夜生凉，月上山头喜复光。荆棘已除当日秽，桂兰新放九秋香。岩花带笑留人醉，野鹤忘机见客忙。遥指西郊在乾上，美人平地着黄裳。
登浴日亭
作者：张天赋
朝代：明

五夜鸡声唱晓天，扶桑光射越潮湾。一丸珠放波中焰，万顷金浮海上山。神物未应沉壮志，沧浪惭为濯红颜。登高敢诵灵州句，文治精华塞两间。
登滕王阁
作者：张天赋
朝代：明

此日登临六合宽，不知浩荡几何关。云间画栋疑无地，槛外长江更有山。鸣世才华千古在，逼人星斗九天寒。凭栏欲语兴亡事，仰止忠祠鼻已酸。
登越王台
作者：张天赋
朝代：明

一眺天南了四围，高丘山水望中微。丈夫不跨扬州鹤，终见凌空拄杖飞。
登重驿亭次余寒谷韵
作者：张天赋
朝代：明

劲节无妨远瘴侵，光风满眼拂香尘。百年谁识纲常重，万里人甘道义贫。野鹤谩酬青嶂梦，老龙深蛰碧潭春。登楼一笑成诗赋，不把风流学楚人。
登镇江金山寺
作者：张天赋
朝代：明

江心突兀应天心，莫则高兮莫测深。鼋听梵音多出没，花含烟雨半睛阴。风摇古木玄猿笑，月照寒潭万劫沉。随忆十年前夜过，青天白日喜登临。
登高
作者：张天赋
朝代：明

笑侣陟危岑，天风拂我襟。仰瞻红日近，俯瞰北溟深。白发心偏壮，黄花酒满斟。明年当此日，谁抱伯牙琴。
百鸟图
作者：张天赋
朝代：明

朝阳鸣凤集梧桐，众鸟纷纷共主翁。且喜一图今满百，生生不已到无穷。
省城送宁庠诸友入场
作者：张天赋
朝代：明

柳汁当年已染袍，拔茅连茹喜今朝。光摇南国山川霁，文战秋闱笔阵高。万里风云天作合，中原麟凤道联交。上林此去春如海，收拾莺花别样娇。
着三眼屐
作者：张天赋
朝代：明

捲舒在我有圆方，铁石难磨锦绣肠。世路但凭三眼屐，不妨徐步上高岗。
石桥世医卷
作者：张天赋
朝代：明

杏满庐山万树红，飞花流水石桥东。宅前奔犬寻朱孺，车上悬蛇学华公。橘井香泉春不断，稚川丹灶火长烘。试看洗药桥头水，谛认原来一样同。
碧桃春鸟
作者：张天赋
朝代：明

洞里乾坤别，春风灼灼花。轻烟笼绛粉，嫩绿衬丹霞。坞外传音远，稍头弄影斜。一团天意思，收拾大方家。
神光山次祝侯枝山公韵
作者：张天赋
朝代：明

雄镇崔嵬百丈强，读书人去迹堂堂。山灵自古誇宁邑，夜气经霄接大荒。绝顶常笼云作雨，高冈可立凤朝阳。算来吾道应回泰，谁继先生事业光。
秋
作者：张天赋
朝代：明

造化栽培久，秋光逼草堂。天风无禁约，吹散广寒香。
秋夜写怀
作者：张天赋
朝代：明

云从何处起蛟龙，灵物无拘六合通。邹鲁正逢嘉会里，唐虞原在泰和中。六经灏灏都糟粕，一敬惺惺是主翁。我有好怀歌不尽，天风吹月上梧桐。
秋夜有怀
作者：张天赋
朝代：明

弦断无缘拨好音，风前吟咏感怀深。此情吹入姮娥耳，应起寒酸一样心。妆台人去月茫茫，默坐无聊已断肠。惟有寒蛩知此苦，终霄助予叹凄凉。金风淅淅夜迢迢，四壁蛩声自寂寥。展转不成蝴蝶梦，腹中似有断肠刀。
秋夜有怀·其一
作者：张天赋
朝代：明

弦断无缘拨好音，风前吟咏感怀深。此情吹入姮娥耳，应起寒酸一样心。
秋夜有怀·其三
作者：张天赋
朝代：明

金风淅淅夜迢迢，四壁蛩声自寂寥。展转不成蝴蝶梦，腹中似有断肠刀。
秋夜有怀·其二
作者：张天赋
朝代：明

妆台人去月茫茫，默坐无聊已断肠。惟有寒蛩知此苦，终霄助予叹凄凉。
秋日写怀
作者：张天赋
朝代：明

一笑登楼兴趣赊，纷纷楼下乱喧哗。卖花声逐风来耳，未审秋开几种花。云暗巫山万里天，茫茫何处是花园。等閒携酒狂游赏，醉倒花前伴蝶眠。
秋日写怀·其一
作者：张天赋
朝代：明

一笑登楼兴趣赊，纷纷楼下乱喧哗。卖花声逐风来耳，未审秋开几种花。
秋日写怀·其二
作者：张天赋
朝代：明

云暗巫山万里天，茫茫何处是花园。等閒携酒狂游赏，醉倒花前伴蝶眠。
秋日示儿曹
作者：张天赋
朝代：明

曾闻墨向染丝悲，谁笑悲丝是老痴。圣域奋然容易到，路头差却便难期。梦中讲梦真成梦，非处求非盖补非。丰蔀决开天日晓，羹墙亲切见尧眉。
秋闰寻思
作者：张天赋
朝代：明

捣罢寒衣寄罢书，关山极目意踌躇。夜来纸帐西风急，寒到君边衣到无。
种兰别号为南海刘民威题
作者：张天赋
朝代：明

南国谁开九畹田，灵苗栽培不知年。秽除荆棘芳根盛，活引方塘夜气全。清晓露凝珠箔翠，三春日暖玉生烟。秋高次第天香几，吹散幽香遍八埏。
种兰山人
作者：张天赋
朝代：明

我闻南山下，中有烟霞洞。洞中有美人，风月常玩弄。朝决大液池，活活源头动。引入方寸地，细把灵苗种。苗种自天发，举世攸公共。红紫夺人目，舍之亦云众。达人自珍宝，不辞长抱瓮。芃芃日畅茂，王芽檠彩凤。香喷自幽谷，万里天风送。薰扑世间人，人为山人重。
移甥李清江
作者：张天赋
朝代：明

有酒幸借我，无酒还须酤。丹灶火正红，养我老病躯。念子知我素，青丝系玉壶。四体三字母，得之苏竹湖。慇勤送清江，儿孙学步趋。端阳在伊迩，黄雄泛菖蒲。南下荐先茔，顾子同欢娱。我将弹冠出，来岁知同无。
程斋书荐泉州同安庠友用前韵
作者：张天赋
朝代：明

帆拖云影过潮时，喜带梅花陆凯诗。白石应知藏白玉，绿窗终见绿娥眉。金兰幸订百年约，玉屑期谈八字碑。双眼望洋徒老恨，美人何以慰吾思。
穷神道人来韵寄答之
作者：张天赋
朝代：明

物理天然一卷书，了然理会是真儒。看来动处原无动，误入虚中总不虚。吾道六经宗孔孟，异端千古笑杨朱。钓竿放下何须买，自有盆中活泼鱼。
立峰
作者：张天赋
朝代：明

千仞冈头欲振衣，登高遗训自乎卑。仰观碧落思经纬，俯瞰沧溟戒沼池。径路多歧须决择，尼丘高耸可瞻依。一中不易贞恒体，造化从分此不遗。
端溪谒包孝肃公祠
作者：张天赋
朝代：明

关节当年透不过，人间真信有阎罗。千金赢得名珍重，一砚看来价几何。紫石树碑扬妙墨，碧天明月湛秋波。祠前车马纷纷也，顽懦曾知感激么。
竹山
作者：张天赋
朝代：明

万竿森玉绿峨峨，碧落风生舞凤多。雷震禹门波浪急，蛰龙翻土出龙窝。
答泰和朱仰溟秀才
作者：张天赋
朝代：明

世道有升降，文章随低昂。六经自天成，浑然玉中藏。煨烬恨秦火，穿凿滥汉觞。天德在人心，谷种无损伤。达人善树艺，西成满穰穰。客从西江来，勤渠登叶冈。当今四书院，圣代昭文光。岳麓与石鼓，白鹿兼睢阳。溯流可穷源，上达真羲皇。先天自亲切，何切涉微茫。与子相见晚，握手溟海傍。奋然击楫渡，放歌水云乡。相期登周岸，八表同周章。安然了此心，坐笑天上堂。养晦可闻此，素能知我狂。
答直庵罗君过访
作者：张天赋
朝代：明

覆雨翻云世讲微，新门旧户混高低。直庵不厌秋光冷，对酌黄花酒满卮。
简王柳塘诗
作者：张天赋
朝代：明

我老君亦老，相知老更真。百年今过半，明岁又重新。落落冈头景，融融柳眼青。橘中天不限，同笑烂柯人。
老街八景 其一 汉祠忠节
作者：张天赋
朝代：明

三国争分势力均，汉家正统认谁真。匡扶天地知肝胆，庙貌千秋仰虎臣。
老街八景 其三 书声彻夜
作者：张天赋
朝代：明

黄昏灯火照离明，朗朗吾伊压漏声。邺驾积云春不断，家家礼乐户朱程。
老街八景 其二 朝仪祝寿
作者：张天赋
朝代：明

梵宫时拥九龙楼，海外孤臣拜紫旒。翘首嵩呼天万里，履声我欲殿东头。
老街八景 其五 井冽涵秋
作者：张天赋
朝代：明

混混芳泉百尺深，冰壶清夜月浮金。天瓢指日王明汲，慰却苍生渴望心。
老街八景 其四 紫薇行署
作者：张天赋
朝代：明

曾展丝纶阁不才，九重分命带春来。黄昏独坐谁为伴，花影重重覆绿苔。
老街八景·汉祠忠节
作者：张天赋
朝代：明

三国争分势力均，汉家正统认谁真。匡扶天地知肝胆，庙貌千秋仰虎臣。梵宫时拥九龙楼，海外孤臣拜紫旒。翘首嵩呼天万里，履声我欲殿东头。黄昏灯火照离明，朗朗吾伊压漏声。邺驾积云春不断，家家礼乐户朱程。曾展丝纶阁不才，九重分命带春来。黄昏独坐谁为伴，花影重重覆绿苔。混混芳泉百尺深，冰壶清夜月浮金。天瓢指日王明汲，慰却苍生渴望心。
自慎
作者：张天赋
朝代：明

乾坤多路头，行行莫差却。世人不慎初，千里始知错。
自慰
作者：张天赋
朝代：明

禹门风浪小，鱼跃未腾霄。转海脩鳞甲，翻身即巨鳌。
自石门发舟晚宿大船坊次日发过平望驿午过吴江县晚抵苏州泊阊门
作者：张天赋
朝代：明

石门越宿大船坊，平望湖开一鉴光。午过吴江风力顺，姑苏台下吊吴王。
自责
作者：张天赋
朝代：明

徒把文章学大家，几番风雨念头差。乾坤生意真无妄，愧向人前插纸花。
舟中夜感兼怀河源李绍汤
作者：张天赋
朝代：明

孤舟细雨夜敲时，唤起游人枕上悲。忠孝未能身力践，君亲徒有念头思。圣贤门户且行却，天地风云半合离。遥忆美人何处是，槎江夫子旧相知。
舟宿吊钟潭漏雨
作者：张天赋
朝代：明

欲买兰舟笑乏钱，破篷仰面见青天。滴来寒雨何堪苦，惊起游人不得眠。梅信有春何日转，柳丝无力被风牵。阴晴望下都休管，造化应知不倚偏。
芜湖□□□□□
作者：张天赋
朝代：明

天遣游人到□□，□□□□□禅床。路头始因些儿□，误却终身上□□。
范攸县出示都宪顾东桥游南岳次韵
作者：张天赋
朝代：明

吾道在天地，动静旋相生。禅家自灰槁，空负源头清。
葵花
作者：张天赋
朝代：明

丹心倾倒向炎光，忠爱天然绝异常。笑杀崖头狂柳絮，随风无力乱飞扬。
蒙沈节推往长乐和复仇侯命再吟以似之
作者：张天赋
朝代：明

蓝袍几破泮庠中，万里青云路未通。点额再三淹志久，让人多少看花红。灯前祇自甘孤陋，亥豕凭谁辨异同。今日幸逢夫子铎，一声深荷订顽功。
螺峰别号与洪司训题次其韵也
作者：张天赋
朝代：明

插空突兀仰螺峰，八表溶溶淑气冲。色映落霞丹穴并，顶悬孤月夜光同。高操星斗文章笔，妙合风云变动功。桃李春融沾化雨，可人红白万花丛。振衣崔嵬千仞峰，大鹏直上九霄冲。苏湖教铎规模别，沂水春风乐事同。天地经常凭作主，栋梁榱桷看收功。名园万紫千红境，携我同观锦绣丛。
螺峰别号与洪司训题次其韵也·其一
作者：张天赋
朝代：明
体裁：古风

插空突兀仰螺峰，八表溶溶淑气冲。色映落霞丹穴并，顶悬孤月夜光同。高操星斗文章笔，妙合风云变动功。桃李春融沾化雨，可人红白万花丛。
螺峰别号与洪司训题次其韵也·其二
作者：张天赋
朝代：明

振衣崔嵬千仞峰，大鹏直上九霄冲。苏湖教铎规模别，沂水春风乐事同。天地经常凭作主，栋梁榱桷看收功。名园万紫千红境，携我同观锦绣丛。
衢州宿赵献公祠
作者：张天赋
朝代：明

半生作事可天知，夜必焚香告所为。云外高祠山水绿，青天琴鹤日相随。
表弟黄伯㴋来学一月告辞诗以送之
作者：张天赋
朝代：明

兰室分香归墨池，梅花从此有君知。担头满载皆吾道，莫负南庄一月师。
袁州偕郡博两川郭进士陈平斋胡前溪邑博陈阳山潘木斋窦益斋兴贤楼共饮观竞渡
作者：张天赋
朝代：明

秀江桥下浪头开，兴贤楼上酒今催。齐声着力鼓棹去，拍掌浩歌夺锦回。未必百年逢百度，何缘同志聚同堆。马蹄明日东西路，廊庙山林莫浪猜。
观书有感
作者：张天赋
朝代：明

天地难逃一个真，鸢鱼随处露精神。子思原有胸中活，吃紧高谈为后人。
观书有感
作者：张天赋
朝代：明

观澜知道体，蹑足见天根。此意何曾远，分明不待言。
访三母舅珂公
作者：张天赋
朝代：明

半榻开云日月长，年踰八十卧神光。白头楚客怜多病，见舅今朝似见娘。
访宗厚兄不遇
作者：张天赋
朝代：明

几度多君空过我，今朝还我又虚行。满庭风草皆吾道，对此披怀即主人。
诣德宏叔馆
作者：张天赋
朝代：明

幽谷居虽陋，春风道却尊。门墙桃李树，生意满乾坤。
读东里集
作者：张天赋
朝代：明

文字无凭据，高低在识衔。不知邵康节，原是一青衫。
谒吕梁祠关云长庙
作者：张天赋
朝代：明

中山炎烬一星红，全仗吹嘘结义风。风雨吕梁祠上竹，令人千古仰孤忠。
谒陈草堂
作者：张天赋
朝代：明

笑入草堂来，庭花喜开遍。春风吹我怀，如见草堂面。
谒雩都余大尹
作者：张天赋
朝代：明

笑入弦歌境里来，满城桃李闹花开。阳春真有穷厓脚，庞统原非百里才。老我未偿天地债，壮心空切庙廊怀。幸逢乡曲斯文伯，欲傍棠阴共醉杯。
谢别王娄江先生再致期待之意
作者：张天赋
朝代：明

一鉴方塘一座亭，清虚佳致自天成。郎官不为观鱼乐，公事都将似水平。秋月弦歌盈里巷，春风桃李满江城。遥知骢马骧云日，截镫留鞭不尽情。
谢林吾滨先生过访
作者：张天赋
朝代：明

謦欬深承洗渴尘，草堂秋色满庭新。八闽声价如山重，万古斯文一脉亲。天地纲常归范冶，蛟龙云雨起江滨。怀君几夜神交处，纸帐梅花入梦频。
谢游冈兄端午惠兰花
作者：张天赋
朝代：明

才沐兰汤又插兰，天香何以到人间。竹床散发西窗睡，悟入花神几个关。
谢罗如山
作者：张天赋
朝代：明

带醉相辞带夜行，清歌犹在枕边声。醒来拄杖门前立，又送如山满眼青。
贡院门
作者：张天赋
朝代：明

低声门外问殷勤，十八年前许嫁君。脂粉至今犹检点，不妨春老谩成婚。
贰十四孝图
作者：张天赋
朝代：明

子养亲兮妇养姑，祖孙兄弟尽归图。莫贪画彩徒然看，须把身心学步趋。
贺弄璋
作者：张天赋
朝代：明

天际云收现彩虹，郁葱佳气绕堂中。骊珠捧出欺明月，秀气钟来并圣童。宁邑共誇生俊杰，采花应见续豪雄。与君俱遂南山约，八句诗成兴未终。
贺李秀才生子
作者：张天赋
朝代：明

德播陇西厚，凤生丹穴奇。九苞匪玩物，清世乃来仪。昔叶虞庭古，名高壮斗齐。孝基吾巨眼，预贺此新诗。
贺梅林罗崇榕寿官八旬加一
作者：张天赋
朝代：明

四百八周天甲子，小阳春信又从头。梅林皎皎三更月，鹤发潇潇两鬓秋。百岁瑟琴清调合，满庭兰桂异香浮。陶然锦绣丛中坐，笑看频添海屋筹。
贺詹巡检考满
作者：张天赋
朝代：明

除书荣俸莅罗岗，万里孤城托俊良。草莽震惊藏虎豹，宪台委任带风霜。三年喜报仪封政，五位行看宠命光。试问锦旋订何日，欲凭长揖饯河梁。
赋雪次滁州孙环山进士韵
作者：张天赋
朝代：明

飞花流出空中现，四野平铺不见垠。五出浑然同一白，眼前谁作认花人。碧天摇落琼花片，太极根荄岂有垠。柳絮也应擅才调，隔帘尤有看花人。玉粉谩收煮山茗，超□□□觉无垠。从教换我通仙骨，冷笑销金帐下人。寒拍乱花弥六合，谁□□□自青天。苦心不似羲皇眼，看破初开未有年。天雨零花谩积堆，梨花庭院亦轻猜。美人剩有山阴兴，中夜何妨带月来。照眼寒光满结堆，散盐空费谢庭猜。对炉自理烹茶火，门外应无俗客来。天风猎猎夜漫漫，独坐烧梨展易观。明月有情梅有伴，水晶帘外水花寒。煖阁高歌兴自漫，逼人风景更谁观。封姨也有姮娥巧，碎剪琼花片片寒。舞倦天风白满楼，阒然谁不为埋头。多情惟有梅花月，添得新妆不带愁。琼花飞遍满皇都，顿觉人间素练图。寒透黑貂风力峻，穷厓何以得回苏。
赋雪次滁州孙环山进士韵·其一
作者：张天赋
朝代：明

飞花流出空中现，四野平铺不见垠。五出浑然同一白，眼前谁作认花人。
赋雪次滁州孙环山进士韵·其七
作者：张天赋
朝代：明

天风猎猎夜漫漫，独坐烧梨展易观。明月有情梅有伴，水晶帘外水花寒。
赋雪次滁州孙环山进士韵·其三
作者：张天赋
朝代：明

玉粉谩收煮山茗，超□□□觉无垠。从教换我通仙骨，冷笑销金帐下人。
赋雪次滁州孙环山进士韵·其九
作者：张天赋
朝代：明

舞倦天风白满楼，阒然谁不为埋头。多情惟有梅花月，添得新妆不带愁。
赋雪次滁州孙环山进士韵·其二
作者：张天赋
朝代：明

碧天摇落琼花片，太极根荄岂有垠。柳絮也应擅才调，隔帘尤有看花人。
赋雪次滁州孙环山进士韵·其五
作者：张天赋
朝代：明

天雨零花谩积堆，梨花庭院亦轻猜。美人剩有山阴兴，中夜何妨带月来。
赋雪次滁州孙环山进士韵·其八
作者：张天赋
朝代：明

煖阁高歌兴自漫，逼人风景更谁观。封姨也有姮娥巧，碎剪琼花片片寒。
赋雪次滁州孙环山进士韵·其六
作者：张天赋
朝代：明

照眼寒光满结堆，散盐空费谢庭猜。对炉自理烹茶火，门外应无俗客来。
赋雪次滁州孙环山进士韵·其十
作者：张天赋
朝代：明

琼花飞遍满皇都，顿觉人间素练图。寒透黑貂风力峻，穷厓何以得回苏。
赋雪次滁州孙环山进士韵·其四
作者：张天赋
朝代：明

寒拍乱花弥六合，谁□□□自青天。苦心不似羲皇眼，看破初开未有年。
赠程乡林乐平上舍
作者：张天赋
朝代：明

曾诵南宫赋美人，才华踪迹类元禛。堪誇窈窕奇成配，可是风流妙入神。夙世有缘题叶句，前生原是探花身。人间好事须双喜，伫看嫦娥缔约新。
赠门生李元卿来学南还
作者：张天赋
朝代：明

负笈穿云辱再来，梧风柳月笑徘徊。共谈上古先天学，忍酌长亭别酒杯。努力未应沉壮志，乘时端拟听春雷。逢人莫吝花消息，一度春风一折梅。
赣州忆阳明翁
作者：张天赋
朝代：明

小色空含雨后青，此生何地会阳明。晓烟万树笼啼鸟，犹带当年旧颂声。
辛丑十一月朔桂花方开十一日喜得第五男
作者：张天赋
朝代：明

迟迟烂熳开，贞元会合培。喜与一阳复，香从天上来。
过七里镇
作者：张天赋
朝代：明

七里镇江滨，家家景色新。水光长绕带，山色绿铺茵。僧晒云间衲，人祈海上神。隔墙花似锦，不惹看花人。
过东平州
作者：张天赋
朝代：明

汉家嫌七国，善乐此东平。陵墓多冠盖，亭楼尽缙绅。状元联父子，形势壮山城。笑醒诗人眼，歌狂写我情。
过南康府
作者：张天赋
朝代：明

青山绿水送诗来，句句天然不用裁。霄汉坠来星子石，海波流落大姑鞋。匡庐风捲云头起，彭泽柳摇鸟语谐。叠叠万层湖口浪，小姑分派两门开。
过卢斜屯
作者：张天赋
朝代：明

驿路春风暖，沙堤柳眼青。云联山不断，泉溜石无声。雾气沾吟袖，莺花杂去旌。一鞭催瘦马，翘首望神京。
过吉安府
作者：张天赋
朝代：明

仰止西江文献邦，环城一带水悠长。暖风远扑游人笑，犹有当年翰墨香。
过江门因思白沙先生
作者：张天赋
朝代：明

石门流水出江门，一酌浑如酒半醺。袖带暗香人未解，月明移棹动溪云。
过汶上县有感
作者：张天赋
朝代：明

览胜名疆慰所思，轮云世态亦堪悲。源分洙泗流多派，烟罩尼丘路欲迷。旧石龟龙皆剥落，古陵禾黍半高低。当年闵子曾交梦，今抱新诗汶上题。
过泰和张家湾
作者：张天赋
朝代：明

斯渡名高景亦佳，乾坤今古有张家。隔江突兀康王庙，画栋凌空映彩霞。
过王员外墓
作者：张天赋
朝代：明

七尺英雄骨已收，冢前石马尚抬头。淡烟千古峰头晓，彷佛先生正气浮。
过石马
作者：张天赋
朝代：明

未到浏阳理民社，先闻浏阳有石马。石马巍然倚半空，编氓周人处其下。石马作怪时夜鸣，周人作怪时横行。我今奉命来石马，人马俱听吾叮咛。马为物之精，人为物之灵。马归天厩为云锦，人归皇极为俊英。礼义生富足，公卿出白屋。田地宜勤耕，诗书宜广读。毋玩法，毋欺公。毋奸盗，毋奸雄。安常守分无烦恼，鼓腹尧天日月中。
过石鼓庙
作者：张天赋
朝代：明

不见石鼓歌，有庙徒嵯峨。庙兹不复见，草色迷閒坡。卓哉魏夫子，千古名不磨。胡鬼无踪迹，吾道盈江河。稂莠不复蠹，膏腴育嘉禾。我生喜有依，莲池挹馀波。
过罗冈城
作者：张天赋
朝代：明

穿云迢递入罗冈，阅遍当年古战场。塞草绿沾新雨露，边城高筑旧封疆。□□风捲晴岚散，玄洞春融白昼长。万世太平欣有象，遐方何以报天王。
过罗浮
作者：张天赋
朝代：明

一见罗浮费我吟，登高深切此生心。飞云顶上甘泉笔，又与山灵作古今。
过雄县
作者：张天赋
朝代：明

海上飘来万里篷，岸登今过县之雄。一湖春水桃花浪，夹岸沙堤杨柳风。琴剑半生踪迹杳，江湖此日庙廊通。举头咫尺天门近，拜祝重华日正中。
连师傅三鲤跃龙门
作者：张天赋
朝代：明

霹雳一声平地雷，禹门变化后先随。桃花浪里深千尺，多少奔腾次第来。
追昔
作者：张天赋
朝代：明

松楸长号风未恬，夜台寂寂如空禅。妆台冷落五更月，收泪低头学子骞。
送东峰何节推北行
作者：张天赋
朝代：明

欲赆无钱愧我囊，祇凭长揖送河梁。孤臣万里朝天子，遗爱千年在岳阳。泉石岂容閒杖履，国家端属振纲常。殷勤分付桥头柳，夹道风流到帝乡。
送东溪相士
作者：张天赋
朝代：明

踪迹半天下，江山总望中。香浮花艳目，光满月当空。须辨重瞳子，休轻牧豕佣。少陵惭我拙，聊此志相逢。
送何时眷返驾惠阳
作者：张天赋
朝代：明

笑折梅花赠故人，眼前光景一时新。铁桥仰面罗浮上，万紫千红别有春。
送刁时泉会试
作者：张天赋
朝代：明

雷雨充盈动越南，神龙一跃起刁潭。九霄变化功无际，四海沾濡雨尽甘。天禄瑞光来太乙，唐虞景象喜涵三。野人鼓腹穷檐下，林密山深乐旦耽。
送刘汝庆之北赴选
作者：张天赋
朝代：明

刘宅昔推为孝子，帝庭此去做忠臣。男儿天纵肩多力，担尽纲常祇一身。
送别莆友黄廷声西河
作者：张天赋
朝代：明

远送黄君出上流，山前遥望意难休。百年共订男人约，总把纲常两担收。
送吴思斋甲家彻帐还新建
作者：张天赋
朝代：明

乡曲斯文同气味，宦还更值是年家。君为倡道文中子，我亦知人鲍叔牙。一贯浑融宣父妙，六经破碎汉儒差。此行细认先天信，驿路梅梢处处花。
送孔白石掌教
作者：张天赋
朝代：明

开辟文章第一家，悠悠教化泽无涯。灵苗秀气钟来异，清世奇才喜会嘉。自笑半生觔力软，谁云东鲁路头赊。相思后夜知何处，梦绕门墙月影斜。
送宗兄南林北行
作者：张天赋
朝代：明

骊驹扰扰闹离筵，送客观光到日边。风雨百年家国话，云程万里杏花天。乾坤人物无今古，车马风尘看后先。他日成功在何处，丹青辉映看凌烟。
送民望兄赴试
作者：张天赋
朝代：明

腹饱煌煌锦绣章，槐花催逼马蹄忙。跃然脚板青云上，一笑乾坤六合荒。
送泰和萧汝阳归因上福欧阳价
作者：张天赋
朝代：明

饯送人龙值一阳，梅花何日报春光。蜀江人问行藏事，野服无拘坐叶冈。
送程乡朱友自刘白石先生门下告回
作者：张天赋
朝代：明

斯文谁假此良缘，共领春风笑语婘。兰草有香资淑气，梅花无语探青天。百年道义敦三月，万古纲常荷两肩。打破利名关出去，看看直上泰山巅。
送见峰先生回江西
作者：张天赋
朝代：明

两袖春风暖，乘云度越山。几宵灯火语，千古圣贤关。遽别添新恨，长歌翚醉颜。苍生翘首望，莫久蜀江閒。
送郭君坤简归江西
作者：张天赋
朝代：明

十年别去坐层山，一旦乘风渡粤关。笑语未终重解袂，饯行深苦又愁颜。相期捧日心诚赤，莫待登云鬓惹斑。点检叶冈无所有，梅花高折赠君还。
送陈仙湖司训擢陆梁教授
作者：张天赋
朝代：明

云间陈学士，文铎振浏庠。诚实同司马，沉潜类紫阳。文章谈孔孟，治业究皇王。桃李春风蔼，门墙化日长。萍踪天作合，兰芷道符芳。联句诗盈卷，酣歌酒满觞。天曹俄锡命，泮水顿生光。乔擢扬文旆，颛敷教陆梁。羽林瞻轨范，武弁囿纲常。俎豆东风暖，蟠花挹露香。长城添锁钥，北塞惧干将。跨灶杨家学，乘龙韦谏章。凤麟呈彩瑞，星斗焕毫芒。去去跻华要，行行近故乡。登仙誇快活，衣锦喜辉煌。祖帐盈郊外，骤驹杂道傍。思君知后夜，愧我滞遐方。
送雷司训建安
作者：张天赋
朝代：明

与君相别意如何，吾道随时任捲舒。鲁酒数杯三叠曲，清风千里一船书。紫芝云外山无主，红蓼滩头水有鱼。踏上武夷峰顶月，茫茫天路夜窗虚。
邑侯陶公诗来次韵答之
作者：张天赋
朝代：明

芦荻潇潇正系船，忽闻金石耳旁边。病心频觉消残渴，醒眼何须读古编。明月碧霄无点滓，虚窗清夜若空禅。太平有象今朝见，人乐熙皞鼓腹天。
邑侯陶涟洲诗来云欲致政且喜其欲建河桥
作者：张天赋
朝代：明

渡口纷纷问渡船，未容停棹系厓边。喜驱白石长虹跨，争似青龙短竹编。击楫渡江誇壮志，捕风捉影陋虚禅。野人拭目林皋下，花满江城月满天。
邑侯龙坡黄公秋科应召入帘
作者：张天赋
朝代：明

循吏囊中脱颖尖，文章政事两相兼。渊源家学无双美，山斗声名有具瞻。薇省檄催天宿驾，棘闱班列水晶帘。宁昌士类甄陶下，鹗荐奚容祝再三。
邳州怀宗伯两浙运判廷璧公先任邳州经历
作者：张天赋
朝代：明

邳州官似水，两浙水如官。见水虽云易，如公亦是难。祇交家国富，不念子孙寒。今过邳州地，思公借水看。
邹中舍介石过访一律归之
作者：张天赋
朝代：明

山斋微雨送新凉，老倦抛书梦正长。柳外忽惊人系马，花间喜见蝶寻香。斯文骨肉无今古，世变江河有异常。介石远来应有意，莫辞诗酒伴疏狂。
郊行有感
作者：张天赋
朝代：明

洞门无锁碧云封，独立东风怅望中。流水不将春不闭，桃花流出满江红。
郑友山邀游惠州西湖
作者：张天赋
朝代：明

坡老于今五百年，西湖风景尚依然。桃花柳叶东西岸，云影波光上下天。
钱塘江头望潮
作者：张天赋
朝代：明

钱塘江头烟雾开，钱塘江上潮正来。潮声怒吼如山摧，潮头白喷如花飞。玉龙跨海兴云雷，舟人相顾胆气衰。停篙直待潮平回，中流击楫欸乃相追随。丈夫义气烈当如此，谁敢乱把纲常颠倒如波颓。
长乐邓东峰诗来和以答之论学
作者：张天赋
朝代：明

只拳提起破玄机，唤醒惺惺旧梦痴。自我一身全太极，何人千古认良知。高攀月窟开心目，清吸山泉洗胃脾。周岸共登无障碍，坦行南北与东西。
閒中写怀
作者：张天赋
朝代：明

笑指青山头不白，古今见尽白头人。从来那个人长主，百岁教谁我后身。云树潇疏泉石梦，莺花寂寞洞天春。年来欲学纯阳诀，跨鹤翩翩过洞庭。
閒中口号
作者：张天赋
朝代：明

困倦无聊懒作诗，高山音调少人知。欲将心向渔郎说，何处江头好钓矶。
閒中有感
作者：张天赋
朝代：明

乾坤有正气，尽付男子俦。声翔天外去，志向水中流。久已弄丸子，今犹戏绣毬。功名浑閒事，谈笑便封侯。
閒中有感
作者：张天赋
朝代：明

天地谁能共始终，无穷甲子自流通。平生亦有狂吟弄，祇恐消磨酱瓿中。
门人吴贯索勉诗静中有感一律晓之
作者：张天赋
朝代：明

老大乾坤理在人，人从何处认天真。梧桐杨柳看时景，月窟天根辨主宾。六位莫非三极道，无端都是一丸春。胸中活水常教滚，谁谓商霖做不成。
闻黄墨泉建墨池书屋三首
作者：张天赋
朝代：明

墨池旧有翰林堂，世远荆蓁迹已荒。闻说贤哉今复古，落成何日共徜徉。落成何日共徜徉，池水如云翰墨香。最喜孟郊老邻舍，更誇山谷旧声光。
闻黄墨泉建墨池书屋三首·其一
作者：张天赋
朝代：明

墨池旧有翰林堂，世远荆蓁迹已荒。闻说贤哉今复古，落成何日共徜徉。
闻黄墨泉建墨池书屋三首·其二
作者：张天赋
朝代：明

落成何日共徜徉，池水如云翰墨香。最喜孟郊老邻舍，更誇山谷旧声光。
陈草堂观澜书屋
作者：张天赋
朝代：明

孟氏观澜有妙方，眼前光景是沧浪。寥寥此际无人会，白日青天见草堂。
雩都别罗东郊掌教
作者：张天赋
朝代：明

握手江湄感慨吟，月明千里故人心。故乡今向他乡别，顿觉离情异样深。
青山茅屋
作者：张天赋
朝代：明

浩荡乾坤白昼閒，数椽茅屋傍青山。无忧仙子知何处，王母瑶池宴未还。
静轩别号
作者：张天赋
朝代：明

兀坐虚窗下，悠然太古情。物交何有感，天听寂无声。月照梧桐白，风传杨柳清。此时临此景，此念更惺惺。
颂黄侯龙坡浮桥利涉
作者：张天赋
朝代：明

政出公平万事宜，舆梁兴作适平时。千寻碧浪排云鹢，一鉴虚亭驻马蹄。海屋鱼龙春化早，江城弦颂夜眠迟。往来络绎如周道，忘却无言造化私。
题一路功名到白头
作者：张天赋
朝代：明

髫龀岐嶷男子身，文章事业便惊人。天衢驰骋无留碍，躩跞潇潇两鬓银。大夫谈笑便封侯，荡荡天衢纵步游。茂烈英声临海宇，喜看霜满鬓边秋。
题一路功名到白头·其一
作者：张天赋
朝代：明

髫龀岐嶷男子身，文章事业便惊人。天衢驰骋无留碍，躩跞潇潇两鬓银。
题一路功名到白头·其二
作者：张天赋
朝代：明

大夫谈笑便封侯，荡荡天衢纵步游。茂烈英声临海宇，喜看霜满鬓边秋。
题东岩集翠亭
作者：张天赋
朝代：明

色色形形迥不同，东君收入画阑中。栽培每引源头活，生息兼资夜气浓。香递隔帘风细细，影移当午日曈曈。临轩坐对潭无我，万象森罗万劫空。
题何节妇
作者：张天赋
朝代：明

霜冷黄花瘦，帘垂白月光。寸心浑铁石，两手是纲常。不负天生我，何惭女嫁郎。愧非银管客，聊此为揄扬。
题便面陈抟先生
作者：张天赋
朝代：明

野心已被白云留。一睡人间数十秋。莫道化羊为幻事，华山风景尚悠悠。
题八景 其一 竹山牧犊
作者：张天赋
朝代：明

不往桃林放，淇园别样春。翠阴风有约，嫩绿地无尘。短笛由歌曲，疏篁对主宾。倒骑归去也，儿女笑相迎。
题八景 其七 茂林松竹
作者：张天赋
朝代：明

卜宅诗书里，遮天松竹林。大夫操劲节，君子抱虚心。巢搆千年鹤，风摇十里阴。幽人避繁暑，扫石卧长吟。
题八景 其三 地接神光
作者：张天赋
朝代：明

秀峤钟灵异，叶冈脉络承。窗含五夜气，天假一篝灯。漏尽钟初动，云迷酒未醒。翰林香不断，吹过竹山亭。
题八景 其二 古寺寒泉
作者：张天赋
朝代：明

兜率浑閒事，天然显地灵。一泓冰解冻，千古圣同清。磨墨题新句，辞官濯旧缨。我曾三载读，对此学惺惺。
题八景 其五 池沼鸢鱼
作者：张天赋
朝代：明

一鉴方塘晓，天机云自然。羽鳞昭上下，道体是浑全。物物一太极，纷纷同本原。凭栏人不语，悟入几玄玄。
题八景 其八 小圃山花
作者：张天赋
朝代：明

地里殊无别，风光迥不同。巉岩谁作伴，烂熳自成丛。色艳欺图画，香飘落酒钟。乾坤都在此，何必问东风。
题八景 其六 水亭风月
作者：张天赋
朝代：明

四面澄澄水，中心兀兀亭。虚明浑似我，吹照总忘情。爽气清诗骨，祥光映画屏。好怀天不禁，何处问登瀛。
题八景 其四 门朝丞相
作者：张天赋
朝代：明

岑接千年秀，门当一岭青。地经前代相，天作大家屏。轮辙邈无迹，冠裳彷有形。高山动仰止，从此继芳声。
题八景·竹山牧犊
作者：张天赋
朝代：明

不往桃林放，淇园别样春。翠阴风有约，嫩绿地无尘。短笛由歌曲，疏篁对主宾。倒骑归去也，儿女笑相迎。兜率浑閒事，天然显地灵。一泓冰解冻，千古圣同清。磨墨题新句，辞官濯旧缨。我曾三载读，对此学惺惺。秀峤钟灵异，叶冈脉络承。窗含五夜气，天假一篝灯。漏尽钟初动，云迷酒未醒。翰林香不断，吹过竹山亭。岑接千年秀，门当一岭青。地经前代相，天作大家屏。轮辙邈无迹，冠裳彷有形。高山动仰止，从此继芳声。一鉴方塘晓，天机云自然。羽鳞昭上下，道体是浑全。物物一太极，纷纷同本原。凭栏人不语，悟入几玄玄。四面澄澄水，中心兀兀亭。虚明浑似我，吹照总忘情。爽气清诗骨，祥光映画屏。好怀天不禁，何处问登瀛。卜宅诗书里，遮天松竹林。大夫操劲节，君子抱虚心。巢搆千年鹤，风摇十里阴。幽人避繁暑，扫石卧长吟。地里殊无别，风光迥不同。巉岩谁作伴，烂熳自成丛。色艳欺图画，香飘落酒钟。乾坤都在此，何必问东风。
题兴宁八景
作者：张天赋
朝代：明

龙母钟灵厚，温泉发派长。横舟浮古渡，夜气现神光。老蚌涵秋月，灵鸡唱晓窗。路通丞相辙，风动墨池香。
题喜沐恩波到白头
作者：张天赋
朝代：明

鸠宅吾巢已可怜，一朝仰面见青天。六龙驾上春如海，喜沐恩波到百年。
题大埔户年兄曾梅平寇录三首录二
作者：张天赋
朝代：明

循良烨烨吐才华，满县弦歌满县花。四野沾濡逢好雨，一天清白落孤霞。高名在昔回山斗，利器于今益国家。三寨笑看齐解甲，栽桑栽柘又栽瓜。风雨昔曾家国话，海滨今听武城歌。一方按堵月当户，三寨投戈雨满蓑。有脚阳春随处到，无边功德尚厓摩。祇怜借寇天违愿，骢马潇潇振玉珂。
题大埔户年兄曾梅平寇录三首录二·其一
作者：张天赋
朝代：明

循良烨烨吐才华，满县弦歌满县花。四野沾濡逢好雨，一天清白落孤霞。高名在昔回山斗，利器于今益国家。三寨笑看齐解甲，栽桑栽柘又栽瓜。
题大埔户年兄曾梅平寇录三首录二·其二
作者：张天赋
朝代：明

风雨昔曾家国话，海滨今听武城歌。一方按堵月当户，三寨投戈雨满蓑。有脚阳春随处到，无边功德尚厓摩。祇怜借寇天违愿，骢马潇潇振玉珂。
题容膝所
作者：张天赋
朝代：明

半榻清风袭短檐，趺跏能自得师严。弄丸窝里春无限，旋马厅前景更添。夜气逼窗孤枕冷，晨光开眼数峰尖。坐忘要有心斋法，造到颜家不贰迁。
题尽
作者：张天赋
朝代：明

何处丹青妙入神，笔端拗出桃源春。黄云碧嶂閒春色，应有知机人避秦。
题扇面
作者：张天赋
朝代：明

画桨兰舟不等閒，焉能久滞五湖间。一篙着尽男儿力，早过龙门第一关。
题未斋别号
作者：张天赋
朝代：明

道在天地间，茫茫无终穷。天地高且深，日月西复东。寒暑如循环，昼夜似转蓬。茧丝与牛毛，七圣皆迷踪。所以古人心，终身忧忡忡。尧舜事允执，竞叶无停功。禹汤与文武，兴起闻高风。孜孜与慄慄，肃肃兼雍雍。仲尼上祖述，发愤摅天衷。天德日出宁，优入圣域中。卓哉钟氏子，锦绣填心胸。交游半天下，气味芝兰浓。手持庖丁刀，小试长沙封。上恬与下熙，和气成昭融。仕优事问学，立志迥不同。羹墙苦思慕，未得唐尧容。佐理仿治平，未如汉吴公。我有珍重言，子试思相从。思之又再思，不得神将通。心有未于始，事无未于终。坦然坐中流，一毛轻艨冲。诞先登于岸，六合行将空。
题李子长为写爱梅图因题
作者：张天赋
朝代：明

原是一阳初动处，叶冈刚说是花王。当今若泥唐人意，请问南山李子长。
题柏
作者：张天赋
朝代：明

何意群芳摇落时，独于冷处挺丰姿。质生已厚贞元气，肯向风霜息此机。
题梅
作者：张天赋
朝代：明

千红万紫谢芳林，独向江南报好音。正是一阳来复处，令人开眼见天心。
题清河王小清尊甫友松友松翁前作教沂后作教鸡泽小清昆玉皆太学生辟雍乃父有瞻云之意晚作诗以寄其亲云
作者：张天赋
朝代：明

君不见千红万紫斗媚娇，秋风初动先飘飖。又不见徂徕山上百尺松，凌霜傲雪不改容。道人爱此娱神早，眼前懒结閒花草。忘年相对作神交，岁寒心事期同老。风月双清深夜里，鸣琴琐闼令人喜。道人正气日光霁，到处持以语桃李。前日我从海上来，道人二子梁栋材。金陵遥瞻向鸡泽，我歌为建黄金台。
题清白堂
作者：张天赋
朝代：明

隔断红尘四杳然，堂开冰玉翠相连。秋波澄彻渊潜地，虚室光生寂静天。铁汉楼头风瑟瑟，水晶帘外月娟娟。座中一个人如玉，打算梅花五百年。
题潘松峰节母
作者：张天赋
朝代：明

笑杀男儿枉读书，朝臣秦楚暮臣吴。何如一醮终无异，潘母堂前烈丈夫。
题煮石
作者：张天赋
朝代：明

匡庐五老多山骨，饱露秋霞高突兀。乘云仙子掇下来，谩借坎离施妙术。鼎下红风拂拂，鼎上浮气沕沕。华池神水永不枯，造化无言真药物。岩前坐对梧桐月，千古风流人未没。
题白石道人
作者：张天赋
朝代：明

万叠青山万卷书，洞云深处道人居。坚刚在石心无异，圆活还君石不如。扣角笑人歌灿烂，扫苔愧我梦安舒。璠玙不必荆山问，此地包藏自有馀。
题碧湖池边六柱亭
作者：张天赋
朝代：明

异卉奇花映碧湖，湖干亭对白云居。周遭翠色群峰合，隔断红尘半点无。风静安閒玄鹤梦，月明清浸夜光珠。桃花浪煖天雷雨，争看池中变化鱼。
题竹山八景
作者：张天赋
朝代：明

翠色逼危岑，红颜醉晚林。台高垂钓古，井冽发源深。流水古今运，白云舒捲心。吾伊声彻夜，师友日侵寻。
题罗西塘翁竹
作者：张天赋
朝代：明

豫章谁是白眉人，久有西塘月旦评。云影万重玄鹤梦，午风清透隔林轻。
题节妇
作者：张天赋
朝代：明

柏舟风教久衰微，烈女何人更熟知。两鬓无情长短恨，九原有路后先期。眼前白日随升没，头上青天不改移。弱质喜誇肩力健，纲常担到盖棺时。
题蕉溪井因复过蕉溪而作
作者：张天赋
朝代：明

蕉溪高半天，上有飞来泉。源不出天上，乃在山之颠。龙深诚叵测，觱沸清且涟。达人因而井，汲引通衢边。往来除烦燥，心体复自然。舒徐遵王路，荡荡无党偏。愿加井甃功，井井期蝉联。王明并受福，井道功浑全。
题邵尧夫聊以书怀
作者：张天赋
朝代：明

肝肺谁收天下春，风流千古打乖人。浩歌声里皆天籁，安乐窝中尽谷神。杨柳枝头风味暖，梧桐梢上月华新。空中楼阁层层起，物我同观混一真。
题钓台仙迹
作者：张天赋
朝代：明

洞口溪头古钓矶，仙翁坐迹绝真奇。清风明月曾同伴，翠藓苍苔永不迷。云影天光波上下，桃花柳叶岸东西。何年乘鹤杳然去，春满人间鸟乱啼。
题长乐城门吊桥
作者：张天赋
朝代：明

花压江城春日暄，一方按堵尽忻然。万年桥下清清水，秋月光涵午夜天。
题陈草堂青云得路画
作者：张天赋
朝代：明

九皋端不入鸡群，羽衣翩跹质也文。健翮渐逵天上去，光依日月脱尘氛。
飞鸿阁一绝纪之
作者：张天赋
朝代：明

一区容膝所，五夜读书堂。退食惭尸位，瞻云叹客乡。未嫌邻矮屋，且喜向朝阳。丙午春王正，疏狂纪叶冈。
骤雨偶成
作者：张天赋
朝代：明

笑登亭子拨开云，山色湖光带酒吞。天雨岂颛留客饮，故添湖水两三分。
鹤舞春台
作者：张天赋
朝代：明

甲子轮回不记年，苍苍颜色又将玄。婆娑摇落罗浮影，富贵羞乘卫国轩。丹顶醉来欢乐宴，脩翎翻动太和天。堂前谁是浮丘眼，相出纯阳变化仙。
鹰
作者：张天赋
朝代：明

物情长短仗谁公，铁翮金眸威势雄。狐兔顿教踪迹灭，万花红烂醉春风。
鹰吊岭望和平县兼怀翠屏张掌教
作者：张天赋
朝代：明

冲破云间路，孤城入望中。岚光盈聚落，烟火半堤封。远近畸零野，高低大小峰。铁潭何处月，清浸广寒宫。
黄梅
作者：张天赋
朝代：明

江北江南夏已临，枝头颗颗尽垂金。几回飞鸟偏惊弹，曾止当时渴士心。
龙南发舟晚泊龙头泷灵祠下登眺题
作者：张天赋
朝代：明

舟泊湘灵下，龙门拍浪催。花飞平地雪，鼓击九天雷。惊醒江湖梦，伸长袜线材。衮衣在何处，阊阖望中开。
步虚词天妃宫作
作者：张如兰
朝代：明

春入仙宫放碧桃，月华一点映初潮。夜中斗柄方移转，云外仙童弄玉箫。
淮阴祠二首
作者：张如兰
朝代：明

剑锷模糊洗血痕，颓垣如见旧精魂。谁知廖廓无双士，犹自徘徊一饭恩。咳唾河山归赤帝，解推衣食误王孙。吁嗟此意空千古，淮水凄凉白日昏。天心草草用英雄，把钓应难比梦熊。宰肉有谋偏蹑足，分羹可忍况藏弓。谋臣无计留高鸟，猛士空劳咏《大风》。蒯彻徉狂栾布少，何人哭向未央宫。
淮阴祠二首·其一
作者：张如兰
朝代：明

剑锷模糊洗血痕，颓垣如见旧精魂。谁知廖廓无双士，犹自徘徊一饭恩。咳唾河山归赤帝，解推衣食误王孙。吁嗟此意空千古，淮水凄凉白日昏。
淮阴祠二首·其二
作者：张如兰
朝代：明

天心草草用英雄，把钓应难比梦熊。宰肉有谋偏蹑足，分羹可忍况藏弓。谋臣无计留高鸟，猛士空劳咏《大风》。蒯彻徉狂栾布少，何人哭向未央宫。
过管夷吾三归台
作者：张如兰
朝代：明

微管勋名贲草莱，齐原东望起高台。当时直向前车死，此地应须左衽来。九合既能扶日毂，三归何碍倚云堆。有人衰草长堤下，几度西风感叹回。
西湖竹枝词
作者：张妙净
朝代：明
体裁：词

忆把明珠买妾时，妾起梳头郎画眉。郎今何处妾独在，怕见花间双蝶飞。
陈彦兼作堂奉母取孟贞曜诗语扁曰春草予为作春草辞使歌以寿母其辞曰
作者：张委
朝代：明
体裁：五言排律

地轴回阳脉，天光变物辉。寸荄初被泽，尺土尽生肥。颖发因微雨，萌抽藉薄晖。自分行迹黑，细带烧痕稀。厌浥含宵润，蒙茸待旦晞。野晴光动目，江暖色侵衣。不入诗人梦，谁怀游子归。舜田同冉冉，尧日正霏霏。报本知心切，衔恩愧物微。愿生仁孝地，柔绿媚庭闱。
忆秦娥·听杜鹃
作者：张娴倩
朝代：明

春去矣。蘼芜绿遍苔痕紫。苔痕紫。暗叶啼风，老红泣雨。燕解人愁已不语。杜鹃犹在寒烟里。寒烟里。道不如归，何时归去。
忆秦娥·秋夜听雨
作者：张娴倩
朝代：明

寒雨涩。寒风风响寒檐铁。寒檐铁。叮叮点点，萧萧瑟瑟。寒蛩趯趯吟寒叶。寒衾寂寂寒灯灭。寒灯灭。嘈嘈唧唧，凄凄切切。
菩萨蛮·连城山房
作者：张娴倩
朝代：明

风捲落红愁不歇。枝头燕剪裁桃叶。花气沁帘香。游丝挂绿窗。蕉青鸾翅影。草碧龙须冷。无语对瑶琴。闲花落胆瓶。
菩萨蛮·问海棠
作者：张娴倩
朝代：明

海棠昼睡胭脂冷。杜宇枝头呼不醒。想是怯东风。沉沉春梦中。闲来花槛外。漫把花愁解。切莫更朦胧。轻将锦被笼。
如梦令
作者：张婉
朝代：明

陌上莺啼绿柳，楼上花飞宝甃。晴日晚春天，画箧香消豆蔻。消瘦，消瘦，又是断肠时候。
至茂屿庄作
作者：张子中
朝代：明
体裁：五言律诗

连峰起天末，积水下烟桡。时菊擅殊色，群芳空复凋。相欢一尊酒，共味白云谣。缱绻临兹夕，流光去莫邀。
游补陀
作者：张子滔
朝代：明

嶙峋仙界锦城堆，宝树琼花面面回。势压海门鳌背重，光摇岛屿蜃楼开。层峦遍向云间出，飞瀑全疑天上来。自是修真奇绝处，何须弱水问蓬莱。
至茂屿庄作
作者：张子瑫
朝代：明
体裁：五言律诗

几年怀胜赏，此日共徜徉。幸侍东山屐，忻开绿野堂。回溪晴散碧，曲径夜生香。一自离城市，尘嚣已顿忘。
七夕会仰坡不果书怀
作者：张子翼
朝代：明

鹊桥天上年年度，砧杵人间处处村。已分灌园甘抱瓮，何须乞巧向天孙。边声渐觉防秋远，汉使虚穷犯斗源。抚景悬灯怀往事，未缘月下倒芳尊。
三水即事
作者：张子翼
朝代：明

城郭晓烟人避户，沙湾浅水客停舟。秋毫难道浑无犯，烽火惊心说未休。将军阵马载楼船，夜渡潜移泊水边。迅扫何时传露布，杞人窃惧有凶年。
三水即事·其一
作者：张子翼
朝代：明

城郭晓烟人避户，沙湾浅水客停舟。秋毫难道浑无犯，烽火惊心说未休。
三水即事·其二
作者：张子翼
朝代：明

将军阵马载楼船，夜渡潜移泊水边。迅扫何时传露布，杞人窃惧有凶年。
与云静野钟冲宇同携用扇韵
作者：张子翼
朝代：明

山中何意亦冠裳，携手临歧觉话长。马渡晴桥冲野色，兔分仙桂摘秋香。云翻石峒经瑶草，珠探骊龙得夜光。二妙相逢缘不浅，石渠今有汉文章。
与医士蒋南山夜话
作者：张子翼
朝代：明

绿盖亭亭月色深，草堂留榻玉河沉。炉传丹鼎知文武，经授青囊破古今。萍水看君多旧梦，金篦刮目是神针。炎州自古钟瑶草，莫动匡庐夜雨心。
与李瑶泉甘文峰月夜投壶会饮因携游赋此
作者：张子翼
朝代：明

菖蒲初泛舟中绿，甘荔新传席上丹。千里月来今夜共，百年壶送此杯宽。江云独纵南州远，剑气双侵北斗寒。酒罢不禁还秉烛，楼头容数四更残。
与沈迎川石圃王肖阳会竹峰府时新月初霁即事
作者：张子翼
朝代：明

开帘诸老会，载魄一弯初。寂寂流云外，纤纤密荫馀。共怜人莫逆，休问夜何如。暂阻南头辔，幽怀尚未舒。
与甘文峰程质斋之建江即事
作者：张子翼
朝代：明

冥色冲寒雨，凉风度浅沙。村樵归晚棹，江浦噪昏鸦。牧笛声初渺，桥驴思转赊。亲知今并辔，谈笑挹霜华。
与谢昆阳唐舜封游天宁寺
作者：张子翼
朝代：明

拂羽林中耽白昼，归云海上阁青山。偶从郭外逢知己，便向禅林大说还。松影清留孤鹤瘦，洞门深锁一僧閒。追陪盛会缘非偶，细数虚名一笑间。
九峰寺用壁间韵
作者：张子翼
朝代：明

古寺周旋思更悠，十年怀抱此登游。山寻绝巘云盘阁，僧入参禅月满楼。石磴列屏环且秀，小桥通径曲还幽。却惭无念瞿昙子，一衲传灯何所求。
九日
作者：张子翼
朝代：明

九日人间节，凭高何处登。山中甘寂寞，岁序任凋零。发短羞簪菊，堂虚酷似僧。牛山成往事，吾计祇东陵。
九日旅怀
作者：张子翼
朝代：明

严城九日起寒烟，无客无朋祇晏眠。何处瀼西追杜甫，谁家庄上有蓝田。授衣始觉催边信，落帽何妨倚醉筵。人事天时成寂寞，牛山今古泪潸然。
九鹚莲图
作者：张子翼
朝代：明

一诀千金是九思，丹青独羡夺胎奇。画前若解先天意，始信羹墙有仲尼。
书从子正之便面
作者：张子翼
朝代：明

蚤窥几上璧鱼篇，晚结山中绮季缘。香引榔阴风细细，清留花圃月圆圆。每于过客频频盖，肯向邻家负酒钱。子授一经君事足，三竿正好醉翁眠。
人日
作者：张子翼
朝代：明

纪时逢七日，云物半阴晴。世事每如此，春风岂世情。流泉田涧落，当户岫云横。生事甘疏旷，江山结岁盟。
代友人送别
作者：张子翼
朝代：明

送子别江浒，江迥云浮浮。岂无别离酒，思子不能酬。岸北归蕉笛，三弄山之幽。有怀正萧瑟，何日慰淹留。
代家父赏菊
作者：张子翼
朝代：明

花情最与逸相宜，十月霜风挟雨披。时序惊心频北顾，老夫即事向东篱。落英细数看云久，尊酒同倾对客迟。处处年年拚著汝，东西南北任吾之。
会莫志完李瑶泉甘文峰宴岳丈温泉宅时有歌妓在右
作者：张子翼
朝代：明

伏雨初收送晚凉，江南黏乳酝秋香。宦情不觉来沧海，山侣何缘入醉乡。会有风光传杜曲，何须云雨赋高唐。他年待诏荣金马，尚记彭宣鬓已霜。
依太司成忠铭韵哭伯丈孝铭暨孺子莫氏
作者：张子翼
朝代：明

海上忽惊双旅讣，亲故闻耗泣如注。经筵退食写哀词，九歌壹似悬河诉。孔怀千里情未舒，临飧不觉发长吁。浮云世事原多幻，郁结衷肠转似痴。身世茫茫识不蚤，今古要离三尺草。东海岂能遏逝波，西崦谁复挥馀杲。枕上黄粱梦寐间，修文地下何漫漫。蒿里云深埋玉树，薤露歌残裂肺肝。吁嗟孝铭遽止此，天道无知谅谁语。蛉长蟪短竟何禆，燕壁秦关良自苦。邸佩难招月下魂，空遗穗帏向黄昏。春生池草聊成梦，鹤唳霜天不可闻。黄尘碧水真难测，兼葭倚玉情何极。我亦衔环未报君，慇勤更向楚些悉。忆曾结媾为儿曹，独惭齐大恐媒劳。群议于公最相协，缔缘奚阻鸠嗷嗷。奕世蓝田多远籍，从此定祥冯月下。鲁水遥怜赠别时，建江追记欣娱夜。薛家彩凤最联翩，天衢继序相周旋。羯末封胡祢世系，以古方今何间然。平生耿耿负奇气，宇宙翻为分内事。然藜文史惜三馀，倚马才华高七步。兰台思欲绍鸿休，关山千里雁横秋。辞家敢恤风尘苦，仗剑兼为竹帛谋。嗣徽夫人偕氏莫，尖岭之阳曰望族。克相可以媲藻蘋，清操不啻如冰玉。尔来旅次效辛勤，鸡鸣遬遬告温温。悬知尺绳初系日，亦仗夫人有里言。田家荆树念同育，济济雍雍又肃肃。实有姜被共寒暄，岂如汉家舂斗粟。曼倩金马岂隐沦，兵厨伯氏最相亲。鹓行雁序无燕粤，弟劝兄酬似主宾。二仲延伫意更款，星河忽逐流光转。屈指风帆计驿程，楼前祇拟斟常满。讵意泉台成永别，昂霄梓杞俄中折。夫人先逝公已随，前缘更向酆都结。太史离怀三载馀，遥睇天南祇剑书。一生世业成乌有，半世功名赋子虚。尝胆悬萤何所用，劫灰尽付南柯梦。乡评最惜宠元龙，卜居犹殊石骀仲。间关惟有仲兄来，长衿戢戢向书斋。连床不觉更筹永，望柩何曾笑眼开。华堂何处追欣晏，苏韶无地重相见。驹影真从隙里过，鹡飞徒向原中羡。过客从来不易邀，风飘雨骤不终朝。三十年馀何仅仅，八千里外更寥寥。人生谁不遘阳九，丘首祇争先与后。孤儿未育名未成，物论于公曾厌否。属纩幸有伯在傍，万里骨肉相扶将。家乡回首知何处，行路闻之亦慨慷。京邸忧危曾遣仆，悲伤不觉公愈蹙。力疾犹能强致书，书中后事惓惓嘱。太史捧之不忍忘，临风祇自增悲伤。江州司马拟长恨，海天寄我一哀章。公于尘世浑如寄，精英犹在佛光寺。从容召赋上玉楼，西天苦海何须避。公于昆季尽堪凭，岂论螽羽暨螟蛉。死若复生生不愧，泉路知公目已暝。世德可传还可继，奕奕书香岂坠地。樵游牧唱且随缘，春雨秋霜永弗替。青青陇上有圭田，千年烟火自绵绵。纵于气数曾乖舛，却多人事肯周全。区区株守如匏系，世上彭殇祇一致。谁能白日生羽翰，想当乘此终归去。滕城郁郁雨潇潇，琼海归魂万里遥。故乡恒干应栖止，帝遣巫阳不用招。嗟公此生长已矣，须悟庄生齐物理。古往今来逆旅间，水碧山青秋色里。
依太司成忠铭韵哭伯丈孝铭暨孺子莫氏
作者：张子翼
朝代：明
体裁：古风

海上忽惊双旅讣，亲故闻耗泣如注。经筵退食写哀词，九歌壹似悬河诉。孔怀千里情未舒，临飧不觉发长吁。浮云世事原多幻，郁结衷肠转似痴。身世茫茫识不蚤，今古要离三尺草。东海岂能遏逝波，西崦谁复挥馀杲。枕上黄粱梦寐间，修文地下何漫漫。蒿里云深埋玉树，薤露歌残裂肺肝。吁嗟孝铭遽止此，天道无知谅谁语。蛉长蟪短竟何禆，燕壁秦关良自苦。邸佩难招月下魂，空遗繐帏向黄昏。春生池草聊成梦，鹤唳霜天不可闻。黄尘碧水真难测，兼葭倚玉情何极。我亦衔环未报君，慇勤更向楚些悉。忆曾结媾为儿曹，独惭齐大恐媒劳。群议于公最相协，缔缘奚阻鸠嗷嗷。奕世蓝田多远籍，从此定祥冯月下。鲁水遥怜赠别时，建江追记欣娱夜。薛家彩凤最联翩，天衢继序相周旋。羯末封胡祢世系，以古方今何间然。平生耿耿负奇气，宇宙翻为分内事。然藜文史惜三馀，倚马才华高七步。兰台思欲绍鸿休，关山千里雁横秋。辞家敢恤风尘苦，仗剑兼为竹帛谋。嗣徽夫人偕氏莫，尖岭之阳曰望族。克相可以媲藻蘋，清操不啻如冰玉。尔来旅次效辛勤，鸡鸣遬遬告温温。悬知尺绳初系日，亦仗夫人有里言。田家荆树念同育，济济雍雍又肃肃。实有姜被共寒暄，岂如汉家舂斗粟。曼倩金马岂隐沦，兵厨伯氏最相亲。鹓行雁序无燕粤，弟劝兄酬似主宾。二仲延伫意更款，星河忽逐流光转。屈指风帆计驿程，楼前祇拟斟常满。讵意泉台成永别，昂霄梓杞俄中折。夫人先逝公已随，前缘更向酆都结。太史离怀三载馀，遥睇天南祇剑书。一生世业成乌有，半世功名赋子虚。尝胆悬萤何所用，劫灰尽付南柯梦。乡评最惜宠元龙，卜居犹殊石骀仲。间关惟有仲兄来，长衿戢戢向书斋。连床不觉更筹永，望柩何曾笑眼开。华堂何处追欣晏，苏韶无地重相见。驹影真从隙里过，鹡飞徒向原中羡。过客从来不易邀，风飘雨骤不终朝。三十年馀何仅仅，八千里外更寥寥。人生谁不遘阳九，丘首祇争先与后。孤儿未育名未成，物论于公曾厌否。属纩幸有伯在傍，万里骨肉相扶将。家乡回首知何处，行路闻之亦慨慷。京邸忧危曾遣仆，悲伤不觉公愈蹙。力疾犹能强致书，书中后事惓惓嘱。太史捧之不忍忘，临风祇自增悲伤。江州司马拟长恨，海天寄我一哀章。公于尘世浑如寄，精英犹在佛光寺。从容召赋上玉楼，西天苦海何须避。公于昆季尽堪凭，岂论螽羽暨螟蛉。死若复生生不愧，泉路知公目已暝。世德可传还可继，奕奕书香岂坠地。樵游牧唱且随缘，春雨秋霜永弗替。青青陇上有圭田，千年烟火自绵绵。纵于气数曾乖舛，却多人事肯周全。区区株守如匏系，世上彭殇祇一致。谁能白日生羽翰，想当乘此终归去。滕城郁郁雨潇潇，琼海归魂万里遥。故乡恒干应栖止，帝遣巫阳不用招。嗟公此生长已矣，须悟庄生齐物理。古往今来逆旅间，水碧山青秋色里。
候仰坡不至偶成
作者：张子翼
朝代：明

抱病山斋坐夕曛，前林归鸟暂催群。霜天薄暮堆红叶，霞气冲寒散绮文。花径暝收藏谷雨，笛声吹断隔溪云。六壬笑问占星者，何事归骖屡误君。
元宵会饮昆季草堂
作者：张子翼
朝代：明

星桥元夜转新晴，节序人间万炬明。满座催花荆树合，半尊迟月斗云横。病怀不觉三分减，酒令须教万斛倾。已报金吾弛夜禁，流连直待晓钟声。
再勉馆中诸郎
作者：张子翼
朝代：明

松篁隔水护书台，年少从今万卷开。笔付江淹添五彩，文追燕许上三台。郎于灯下知勤读，翁向江头口纵杯。诸暨源流今拟续，不论荀氏有群才。
再寄迎川
作者：张子翼
朝代：明

客去迟迟主脍鱼，催诗中酒共春初。高怀不觉老来壮，即事看移忙里书。乔谷阴浓莺得意，药栏花茂蝶先舒。知君兴溢彭宣外，祇恐安昌愧草居。
冬日桃华
作者：张子翼
朝代：明

西桃手植会冬华，春色凌霜到海涯。山入武陵谁鼓棹，云开若水看蒸霞。三千细数东方实，五斗今饶处士家。忽见成蹊怜著汝，顿令青鸟下枝斜。
初秋经莫东山旧宅
作者：张子翼
朝代：明

竹径榔阴忆夜分，主翁扫榻细论文。独怜碧水今黄土，祇有寒山对夕曛。沧海常连三伏雨，晴风不改四时云。古今聚散寻常事，瞬息黄粱独慨君。
别蔡医士赴武昌
作者：张子翼
朝代：明

十年京国风尘旧，五月沅湘草阁凉。抱病儒冠羞短铗，逃名高士袭青囊。云生石峒攀瑶草，月照丹炉检秘方。早晚看君多感慨，谁凭天下起痍疮。
华堂天晓歌为年丈居泉诞子作
作者：张子翼
朝代：明

汉家获鼎已名年，宝篆羌传出海边。柱下金环君信不，有文掌上尚依然。十里波光四面开，清秋铜鼓接蓬莱。嵩云自昔钟申甫，奇甸于今产异才。座上岭云归石峒，尊前渔火照江蓠。主翁抱子浑无事，点破江山数局棋。充闾喜气按歌长，江上歌声皆绕梁。渺渺轻舟追范蠡，徐徐云雨赋高唐。百年事业此悬弧，倚席弹冠更献图。欲比荀家齐淑爽，先于屏上指之无。清澜海上绿于云，阁上看云坐夕曛。炯炯辰星劳望气，彬彬诗礼萃人文。草堂四壁绕图书，杖倚松风曳短裾。解组赋归生事足，老怀惟有葛天如。
华堂天晓歌为年丈居泉诞子作·其一
作者：张子翼
朝代：明

汉家获鼎已名年，宝篆羌传出海边。柱下金环君信不，有文掌上尚依然。
华堂天晓歌为年丈居泉诞子作·其七
作者：张子翼
朝代：明

草堂四壁绕图书，杖倚松风曳短裾。解组赋归生事足，老怀惟有葛天如。
华堂天晓歌为年丈居泉诞子作·其三
作者：张子翼
朝代：明

座上岭云归石峒，尊前渔火照江蓠。主翁抱子浑无事，点破江山数局棋。
华堂天晓歌为年丈居泉诞子作·其二
作者：张子翼
朝代：明

十里波光四面开，清秋铜鼓接蓬莱。嵩云自昔钟申甫，奇甸于今产异才。
华堂天晓歌为年丈居泉诞子作·其五
作者：张子翼
朝代：明

百年事业此悬弧，倚席弹冠更献图。欲比荀家齐淑爽，先于屏上指之无。
华堂天晓歌为年丈居泉诞子作·其六
作者：张子翼
朝代：明

清澜海上绿于云，阁上看云坐夕曛。炯炯辰星劳望气，彬彬诗礼萃人文。
华堂天晓歌为年丈居泉诞子作·其四
作者：张子翼
朝代：明

充闾喜气按歌长，江上歌声皆绕梁。渺渺轻舟追范蠡，徐徐云雨赋高唐。
印唐宅效首尾吟
作者：张子翼
朝代：明

看竹何须问主人，东风和煦草堂春。如屏天远诸峰出，傍户声幽一鸟驯。池向山头分月晓，石于花圃绣苔匀。眼前佳景宜行乐，看竹何曾问主人。
吴梨园请书便面诗以付之
作者：张子翼
朝代：明

十载飘零滞远游，此生天地一虚舟。春随歌扇人留榻，舞尽花妖客上楼。抚景从容登海峤，怀乡汗漫认并州。行边莫折章台柳，自古闺人咏白头。
员墩书馆赠邢公
作者：张子翼
朝代：明

人间何处有蓬瀛，水色山光护短楹。晚结草庐无俗事，细穿萤火有书声。一经遗子千金重，斗酒迎宾半榻清。春暖舞雩童冠集，松阴徐听早莺鸣。
和喻可寄黄有才不遇韵
作者：张子翼
朝代：明

久知门外雀堪罗，讵意贤郎亦厌过。雪里山阴非访戴，饭中钜鹿肯忘颇。卧听檐雨频移枕，望断江云倦抚柯。梦寐山斋怀往事，愿将乌石比塘坡。
哭甘文峰
作者：张子翼
朝代：明

解绶归来鬓未华，逍遥岁梦忽惊蛇。玉楼独擅修文手，沧海谁怜绮季家。百里韶光留橘荫，五更风雨惜荆花。登堂念旧人何在，拭泪临风祇自嗟。
夏日沈石圃云静野邢文台陈仰坡夜宴石圃分韵二首
作者：张子翼
朝代：明

林下何人觅旧交，高轩带雨历荒郊。半尊迟月开花径，午夜悬灯赋草茅。浮白且连徐孺榻，谈玄未解子云嘲。人生聚首浑难事，索句何缘竹外敲。谈心握手细论交，冲雨何妨晓出郊。空谷有缘频倒屣，草堂无径欲诛茅。且凭尊酒攒幽思，未暇炎凉与世嘲。此别思君无个事，山门惟许一僧敲。
夏日沈石圃云静野邢文台陈仰坡夜宴石圃分韵二首·其一
作者：张子翼
朝代：明

林下何人觅旧交，高轩带雨历荒郊。半尊迟月开花径，午夜悬灯赋草茅。浮白且连徐孺榻，谈玄未解子云嘲。人生聚首浑难事，索句何缘竹外敲。
夏日沈石圃云静野邢文台陈仰坡夜宴石圃分韵二首·其二
作者：张子翼
朝代：明

谈心握手细论交，冲雨何妨晓出郊。空谷有缘频倒屣，草堂无径欲诛茅。且凭尊酒攒幽思，未暇炎凉与世嘲。此别思君无个事，山门惟许一僧敲。
夜席书美人便面
作者：张子翼
朝代：明

瓜入东陵五色饶，翛然青鸟下云霄。琼楼不用寻三岛，铜雀何须数二乔。尽道扁舟归范蠡，谁知金屋醉阿娇。丝桐独解无弦意，杜若芳洲忆楚骚。酒换灯花载草堂，醉乡不觉倚新妆。舞筵灿烂知倾国，歌馆轻盈羡绕梁。不用斗杓倾子夜，何妨云雨妒朝阳。湘妃无恨怀沙意，欲向尊前学楚狂。
夜席书美人便面·其一
作者：张子翼
朝代：明

瓜入东陵五色饶，翛然青鸟下云霄。琼楼不用寻三岛，铜雀何须数二乔。尽道扁舟归范蠡，谁知金屋醉阿娇。丝桐独解无弦意，杜若芳洲忆楚骚。
夜席书美人便面·其二
作者：张子翼
朝代：明

酒换灯花载草堂，醉乡不觉倚新妆。舞筵灿烂知倾国，歌馆轻盈羡绕梁。不用斗杓倾子夜，何妨云雨妒朝阳。湘妃无恨怀沙意，欲向尊前学楚狂。
孔释抱送图送王忠铭
作者：张子翼
朝代：明

君不见，水晶之子生绝奇，乾坤覆载无穷期。龟蒙络绎汇洙泗，泰山盘郁纠青徐。阙里虽传笃生地，尼山应记祷禋时。莫道西天无善果，却于东鲁有乘除。申甫昔殊嵩岳降，传说今看星宿离。从此人间渥洼种，多缘天上麒麟儿。天入南溟连地脉，东连建水涟且漪。尖峰矗矗凌霄汉，金鸡宛宛走蛟螭。阜钟奇气穿龟窦，江留古迹壅清泥。诞生异质归青琐，秀出雄文入凤池。地灵自古人多杰，善积由来庆所馀。胶漆襟期倾海宇，云龙意气动亲知。共传荀氏龙初聚，谁云仙果子生迟。河东瑞丽徵玄凤，马氏贤良数白眉。周雅便须赓振振，史臣应自谬嶷嶷。骚人郁悒忻摛赋，尽史缤纷预献图。
宜章与大尹陈前峰邑博冯西郭游艮岩
作者：张子翼
朝代：明

怪石通山骨，幽岩泻玉泉。扪萝深撷翠，烧烛细寻涓。法雨垂如线，崖花笑欲然。云根浑不动，钟乳渺难骞。古木千章集，金城百雉连。远冈迎剑戟，活水下郊埏。六月疑无暑，诸峰别有天。客杯时泛白，僧定欲钩玄。漏远孤钟应，声幽一鸟传。号林无定鹿，落树有惊蝉。湘泽遥联楚，关河尽拱燕。我来访神秘，谢屐任轻便。兴倚三春足，閒偷半日缘。日迟风荏苒，道夹柳连绵。宓父携春菜，湖苏入绮筵。闾阎还揖让，桃李尽芳妍。雅况须拚酒，公馀日弄弦。谷神如有待，兴溢谩濡笺。
宴印唐宅留题
作者：张子翼
朝代：明

丝桐自昔向知音，过柳穿塘一径深。洞口攀桃惊犬吠，山门弄月傍花阴。幽怀未展棋双局，独酌何妨酒半斟。旅邸轩楹多徙倚，思君不见发狂吟。
寄刘清轩同年华居泉二公
作者：张子翼
朝代：明

南郭凭虚日，东陵纵目秋。云飞天更阔，地缩分相投。种竹依泉石，垂纶傍渚洲。商山朋绮季，箕颍揖巢由。菊种渊明径，烟随范蠡舟。性真聊自适，物外竟何求。煮石罗丹鼎，挥毫向海陬。生涯甘抱瓮，别业老菟裘。邻卜归王翰，乡评许太丘。诗书开万卷，宇宙豁双眸。谁是中流者，风波肯掉头。校书多寂寞，脱网更夷犹。听雨悭粱梦，随阳祇稻谋。李斯悲溷豕，庄叟笑犠牛。樵牧随新侣，星辰忆旧游。轩乘休羡鹤，盟结便寻鸥。入座须拚酒，舒怀共上楼。
寄唐一轩
作者：张子翼
朝代：明

懒与人间通姓氏，祇缘踪迹落五湖。偶逢高谊来山馆，旋忆先翁会酒垆。三伏岁时惊荏苒，五更风雨集伊吾。悬知君是云霄侣，不向山中访钓徒。
寄竹峰
作者：张子翼
朝代：明

元春雷雨动扶摇，对雨知君逸思飘。种玉阶前耽昼永，争梨膝下看孙骄。塘陂命辔多防滑，江浒倾尊不费邀。病骨年来惟伏枕，可能穷巷一回轺。
寄符敬所
作者：张子翼
朝代：明

郑野多年喜御君，忆从馆谷夜论文。垂纶水向石中落，扣角声从陇上闻。藜火三冬劳旧梦，斋居百里望停云。江村寂寞江天晚，欲借园林春几分。
寄胡我溪昆仲
作者：张子翼
朝代：明

万松亭下寒溪桥，走马冲泥苦折腰。下榻何曾嫌造次，登堂原不费招邀。入帘庭草连荆树，出谷莺声遍柳条。眼底江山分楚越，迎恩楼上梦魂遥。
寄邢用鸣
作者：张子翼
朝代：明

晚来愁绪向谁开，句对花阴祇漫裁。云淡江天沉只鲤，霜连秋宇点荒苔。村城有雨门常掩，山馆无人月自来。何日携游还秉烛，百年尽醉掌中杯。
寄钱洞浔
作者：张子翼
朝代：明

康成事业老传经，十载松花点雪棂。瑶草想当盈旧箧，宝刀拟待发新硎。道能守黑还知白，色讶出蓝常倍青。早晚凤台知有谶，泥金应为寄南溟。
寄陈菊庄二首
作者：张子翼
朝代：明

经纶意气近何如，慧出西方事可知。垂钓正须东海阔，赋归何用北山移。南窗负日偏宜懒，秋水临流正赋诗。珍重菊庄旧知己，独能无梦到山池。十载风尘一剑驰，勋阶且莫叹支离。介称柳下缘三黜，名比关西为四知。便把丹心酬北阙，莫将黄菊负东篱。五陵冠盖浮云里，关尹何劳更卜居。
寄陈菊庄二首·其一
作者：张子翼
朝代：明

经纶意气近何如，慧出西方事可知。垂钓正须东海阔，赋归何用北山移。南窗负日偏宜懒，秋水临流正赋诗。珍重菊庄旧知己，独能无梦到山池。
寄陈菊庄二首·其二
作者：张子翼
朝代：明

十载风尘一剑驰，勋阶且莫叹支离。介称柳下缘三黜，名比关西为四知。便把丹心酬北阙，莫将黄菊负东篱。五陵冠盖浮云里，关尹何劳更卜居。
寄齐兰野三首
作者：张子翼
朝代：明

丝桐松下访知音，药甲青云一径深。祇谓龙骧閒豹略，谁知城市隐山林。诗吟子建须拚酒，赋薄长卿祇为金。拟泛虚舟期汗漫，萧然世味一何心。岁晚看君共卜邻，青山带郭正宜人。终疑绮里曾归汉，谁似桃源早避秦。阶下兰孙真次第，山中岁月太因循。星辰昨愧从游地，江汉今谁笑隐沦。闉阇得汝频开径，南北驱人错问津。五柳逍遥彭泽外，三闾憔悴楚江滨。消除岁月惟尊酒，寄傲乾坤祇钓纶。莫道太平无补事，陶唐须有葛天民。
寄齐兰野三首·其一
作者：张子翼
朝代：明

丝桐松下访知音，药甲青云一径深。祇谓龙骧閒豹略，谁知城市隐山林。诗吟子建须拚酒，赋薄长卿祇为金。拟泛虚舟期汗漫，萧然世味一何心。
寄齐兰野三首·其三
作者：张子翼
朝代：明

闉阇得汝频开径，南北驱人错问津。五柳逍遥彭泽外，三闾憔悴楚江滨。消除岁月惟尊酒，寄傲乾坤祇钓纶。莫道太平无补事，陶唐须有葛天民。
寄齐兰野三首·其二
作者：张子翼
朝代：明

岁晚看君共卜邻，青山带郭正宜人。终疑绮里曾归汉，谁似桃源早避秦。阶下兰孙真次第，山中岁月太因循。星辰昨愧从游地，江汉今谁笑隐沦。
寒雨二首
作者：张子翼
朝代：明

寒雨苦不止，同云满太虚。漓漓花易绽，脉脉岁将除。烹茗徐添火，扃门懒着书。有怀多昼寐，凄寂欲何如。雨寒霜气袭，风急昼云垂。岁暮阴阳短，庭空鸟雀饥。愁来诗未遣，老去鬓先知。奇字无人问，清斋信杖藜。
寒雨二首·其一
作者：张子翼
朝代：明

寒雨苦不止，同云满太虚。漓漓花易绽，脉脉岁将除。烹茗徐添火，扃门懒着书。有怀多昼寐，凄寂欲何如。
寒雨二首·其二
作者：张子翼
朝代：明

雨寒霜气袭，风急昼云垂。岁暮阴阳短，庭空鸟雀饥。愁来诗未遣，老去鬓先知。奇字无人问，清斋信杖藜。
寓宜章寄武昌彭养忠
作者：张子翼
朝代：明

原知原宪道非穷，久在隆中识卧龙。灯向壁穿劳五夜，编从韦绝富三冬。停云叆叆倾蟠谷，官柳依依夹岸容。回首西山共论剑，凤台何日慰重逢。
寓建江月夜闻笛有怀甘文峰
作者：张子翼
朝代：明

隔邻风度入帘声，午夜堪怜月色清。杨柳翩翩回海岱，梅花历历动江城。青衿咫尺何千里，碧浪三秋是五更。欲尽曲中无限意，须缘歌扇再班荆。
寓文铭书馆
作者：张子翼
朝代：明

别开清馆展山阳，在御琴书白昼长。五夜灯花郎授简，一尊风雨客飞觞。松筠蔼蔼宜精舍，风雅恢恢想玉堂。山谷有怀倾信宿，蒹葭真个倚琳琅。
山庄即事
作者：张子翼
朝代：明

龙冈眠半月，石岭出朝霞。远水分还合，环山正复斜。榔椰森远近，鸡犬接田家。乐土儿吹笛，村庄兴正赊。
建江阻涨
作者：张子翼
朝代：明

秋水来天地，江波倾吕梁。临流天有堑，欲济河无航。世路每如此，人情安可量。淹留幽思积，长啸发清狂。
建江阻雨
作者：张子翼
朝代：明

积雨何大剧，秋云不肯明。雷霆驱魍魉，篱落乏鵁鶄。拨闷穷诗骨，冲泥拚酒兵。怀人多寂寞，徙倚向江城。
感怀
作者：张子翼
朝代：明

世道已翻云，人情多下石。笑语何芝兰，胸次丛荆棘。所以高允心，犹恐负黑翟。然诺重千金，怀哉不可得。
感怀四首
作者：张子翼
朝代：明

酒能养病怀偏拙，老爱看书目易昏。世事相违成寂寞，不堪惆怅倚柴门。书抛满箧从儿懒，径隐通衢任客疏。渐老看花成底事，暮云天远独愁予。农家岁熟儿犹哭，海上兵添赋岂堪。抱病杞人曾过计，春风疑不到天南。清澜海上血流盈，水寨犹屯防守兵。反侧杨么浑未定，未知何日见澄清。
感怀四首·其一
作者：张子翼
朝代：明

酒能养病怀偏拙，老爱看书目易昏。世事相违成寂寞，不堪惆怅倚柴门。
感怀四首·其三
作者：张子翼
朝代：明

农家岁熟儿犹哭，海上兵添赋岂堪。抱病杞人曾过计，春风疑不到天南。
感怀四首·其二
作者：张子翼
朝代：明

书抛满箧从儿懒，径隐通衢任客疏。渐老看花成底事，暮云天远独愁予。
感怀四首·其四
作者：张子翼
朝代：明

清澜海上血流盈，水寨犹屯防守兵。反侧杨么浑未定，未知何日见澄清。
携琴访友图
作者：张子翼
朝代：明

松下迢迢一径寻，丝桐自昔喜知音。丹青独解无弦意，曲奏薰风太古心。
文学莫志完见邀裁谢
作者：张子翼
朝代：明

雨蒸时序入新秋，美尽东南箭并投。清世谁怜陶处士，宦情曾是晋风流。绿蓑正稳玄真子，绛帐先推古建州。珍重庙廊须远略，勋阶兼为故人酬。
文家人感文山事
作者：张子翼
朝代：明

秀野开堂旧，簪缨捧匣新。粤南求世系，宋室一孤臣。千里还丧日，三朝报主身。春来看杜宇，带血瘴江滨。
明远楼宴文学李半沙博士王雪溪用楼字韵
作者：张子翼
朝代：明

坐宴独当午，舒怀共上楼。万山收伏暑，一叶报初秋。海宇晴烟阔，乾坤翠黛浮。村舂藜径小，江畛麦云稠。井灶千家晓，闉阇百雉收。东岩藏宿雨，北固隔龙湫。瀑布飞千尺，芙蓉插九州。剑峰摩碣石，沧海揖之罘。花下琴耽鹿，林间吹傍牛。帘栊风色定，燕雀羽毛修。楚客能歌铗，秦生本姓侯。看云移白昼，舒啸付沧洲。句向凭栏得，杯为知己酬。赏心多款曲，信美竟淹留。谈笑庾公月，江湖范老忧。踟蹰共回首，伤思仲宣俦。
春寒
作者：张子翼
朝代：明

三阳入星纪，万里寒威逼。迟日何其凄，同云淡无色。避户谷回飙，幽林鸟敛翼。茅鸡午不鸣，屋乌时不食。凋谢时防花，冯陵忧害稷。龙蛇转蛰深，牛羊归径黑。去去任飘零，行行歌偪侧。气候纪东南，风色看西北。灾荒尚如此，边声况绝域。碧树掩长杨，黄尘动荆棘。宫中落便乾，民间冻岂识。炉火拥妻儿，感伤中心尽。
春日桃华齐开子结如豆喜而赋之
作者：张子翼
朝代：明

山斋无事学东陵，春日桃华次第生。忙引粉墙双蝶下，閒移蟾影一轮清。谩誇陶令篱边采，肯负刘郎去后名。留得实垂甜似蜜，拟将芹曝献承明。
春燕
作者：张子翼
朝代：明

献岁林间报早春，元宵堂上燕窥人。乍穿帘幕泥犹湿，似诉离肠语较频。物候遥占宫柳细，葛巾重整粤台新。自来自去堪怜汝，故垒依依伴隐沦。
晓行
作者：张子翼
朝代：明

万里暝烟静，行人思不禁。钓船犹傍竹，山鸟未辞林。月照风生袖，星悬露湿襟。凤凰台上咏，休作忆山吟。
李南薰见访
作者：张子翼
朝代：明

雨涩凉生海峤秋，石床花径晓云浮。清尊此日逢知己，策杖人间岂浪投。独向先天分造化，远从孤屿觅丹丘。林间拚作堪舆子，欲向松筠结晚俦。
林介石送磁莲盆喜赋二首
作者：张子翼
朝代：明

衡门尽日抱清虚，日午犹翻种树书。从此盆荷开夏日，侬怀惟有葛天如。石鼎何年勒篆文，烟花大半落苔痕。草堂一入谁为主，诗句何妨改谢墩。
林介石送磁莲盆喜赋二首·其一
作者：张子翼
朝代：明

衡门尽日抱清虚，日午犹翻种树书。从此盆荷开夏日，侬怀惟有葛天如。
林介石送磁莲盆喜赋二首·其二
作者：张子翼
朝代：明

石鼎何年勒篆文，烟花大半落苔痕。草堂一入谁为主，诗句何妨改谢墩。
枯椰先祖移居，植椰成林。经八十馀载，仅存其四。今秋忽枯二株，感而赋之
作者：张子翼
朝代：明

酒树天涯种，经秋拥荜门。松筠推玉液，风雨妒孤根。垂老肝肠折，先人手泽存。东园山月吐，犹忆挂梢痕。
柏山刘工部送已上人韵次之
作者：张子翼
朝代：明

松风聊住杖，秋雨细论诗。日转榔阴午，云留客坐迟。荣枯惊塞马，岁月看游丝。绿水供垂钓，谁联江上词。
梧州喜报家君至陆川
作者：张子翼
朝代：明

独行羁旅不遑将，讵意承颜此宦乡。阑烛再烧疑是梦，彩帘初舞恰生狂。三孙提抱骇还笑，五载慇勤短更长。闻道畏途今且慰，矢心何以报穹苍。
樵
作者：张子翼
朝代：明

眼底冈山皆故主，担头天地一閒人。此生不用平津策，笑负初心有买臣。
次张业白见访二首
作者：张子翼
朝代：明

晓骑凌风乘兴长，倒裳独笑主人忙。感君旧是玄真侣，惠我兼遗肘后方。岸转渔歌横落日，春留燕语背斜阳。匏尊却羡江亭好，独愧高人元漫郎。老去诗篇次第裁，兴来鱼鸟莫相猜。谷盘徐有松花落，径远惟宜隐者来。叩角有时歌白石，看花随意踏苍苔。莫将转盼论陈迹，百岁相看能几回。
次张业白见访二首·其一
作者：张子翼
朝代：明

晓骑凌风乘兴长，倒裳独笑主人忙。感君旧是玄真侣，惠我兼遗肘后方。岸转渔歌横落日，春留燕语背斜阳。匏尊却羡江亭好，独愧高人元漫郎。
次张业白见访二首·其二
作者：张子翼
朝代：明

老去诗篇次第裁，兴来鱼鸟莫相猜。谷盘徐有松花落，径远惟宜隐者来。叩角有时歌白石，看花随意踏苍苔。莫将转盼论陈迹，百岁相看能几回。
次张业白韵二首
作者：张子翼
朝代：明

何须绝岛问蓬瀛，水碧山青护草楹。夜月半将松影度，春风细捲钓纶轻。渊明松菊惟高枕，范蠡渔舟祇避名。黄鸟年来旧相识，绿阴时送隔溪声。世事清消一健忘，道心随处浴沧浪。偶逢洞口刀圭诀，因识山中岁月长。百里棠阴分雨露，十年歧路叹膏粱。凭谁尚友崆峒子，比屋于今共挽唐。
次张业白韵二首·其一
作者：张子翼
朝代：明

何须绝岛问蓬瀛，水碧山青护草楹。夜月半将松影度，春风细捲钓纶轻。渊明松菊惟高枕，范蠡渔舟祇避名。黄鸟年来旧相识，绿阴时送隔溪声。
次张业白韵二首·其二
作者：张子翼
朝代：明

世事清消一健忘，道心随处浴沧浪。偶逢洞口刀圭诀，因识山中岁月长。百里棠阴分雨露，十年歧路叹膏粱。凭谁尚友崆峒子，比屋于今共挽唐。
江亭饯别四首送太史王忠铭北上
作者：张子翼
朝代：明

三春柳色催行旆，十里汀花照别筵。谷口行藏甘老废，螭头启沃是华年。疏怜陆贽缘忠赤，嘲薄杨雄为草玄。别后风帆频数驿，神霄北望隔云烟。剑气光腾海上舟，佩声遥委凤池头。江亭造次须倾酒，郑驿荒凉拚倚楼。旧侣尽陪金马贵，新恩直傍衮龙浮。经纶意气归青琐，远浦谁驯不系鸥。建水青灯惜此筵，偶从种玉倚良缘。乡关物色看儿女，朝野声名附简篇。春兴暂随歌管细，离怀多向暮云牵。山人旧亦云霄侣，遥逐旌期到日边。南溟改缆逢春暖，北级瞻凫傍日高。芳草茸茸迎剑旆，停云漠漠倚江皋。三秋物候惟双鲤，五柳吟身已二毛。事业兼为新侣建，渔舟从此趁秋涛。
江亭饯别四首送太史王忠铭北上·其一
作者：张子翼
朝代：明

三春柳色催行旆，十里汀花照别筵。谷口行藏甘老废，螭头启沃是华年。疏怜陆贽缘忠赤，嘲薄杨雄为草玄。别后风帆频数驿，神霄北望隔云烟。
江亭饯别四首送太史王忠铭北上·其三
作者：张子翼
朝代：明

建水青灯惜此筵，偶从种玉倚良缘。乡关物色看儿女，朝野声名附简篇。春兴暂随歌管细，离怀多向暮云牵。山人旧亦云霄侣，遥逐旌期到日边。
江亭饯别四首送太史王忠铭北上·其二
作者：张子翼
朝代：明

剑气光腾海上舟，佩声遥委凤池头。江亭造次须倾酒，郑驿荒凉拚倚楼。旧侣尽陪金马贵，新恩直傍衮龙浮。经纶意气归青琐，远浦谁驯不系鸥。
江亭饯别四首送太史王忠铭北上·其四
作者：张子翼
朝代：明

南溟改缆逢春暖，北级瞻凫傍日高。芳草茸茸迎剑旆，停云漠漠倚江皋。三秋物候惟双鲤，五柳吟身已二毛。事业兼为新侣建，渔舟从此趁秋涛。
江涨
作者：张子翼
朝代：明

迅雷倾澍雨，溪吼涨惊涛。水鸟浮天阔，游鳞倚浪高。顺流歌棹易，截苇溯舟劳。无限观澜意，浮云与逝滔。
江涨一首
作者：张子翼
朝代：明

一夜水声一丈腾，下江如箭上如登。世间两利真难事，敡历从今感慨增。
渔
作者：张子翼
朝代：明

苍茫惯宿江湖雨，汗漫长浮天地槎。夜夜丝纶收巨口，前滩呼酒送生涯。
热水亭
作者：张子翼
朝代：明

列岫层悬戟，温泉决溜渠。山川潴异气，天地此洪炉。溥博心源阔，炎凉世味殊。冱寒堪煖浴，万里慰征途。
牧
作者：张子翼
朝代：明

叩角冲冲短笛吹，此心不系得牛肥。行人笑问侬何事，日出山岑日暮归。
王肖阳雨中见访
作者：张子翼
朝代：明

乍晴复落谷中雨，既去还屯岭上云。剑气冲寒时揽辔，斋居煮茗细论文。撚髭句向池塘得，却老方从静夜分。世谊多君重问讯，不嫌丘壑日相闻。
病中寄沈石圃沈竹峰
作者：张子翼
朝代：明

遥瞻车马下林丘，抱病文园可自由。灯转三更人寂寂，门悬午日夏悠悠。骤雷催雨乍倾谷，帘燕将雏半语楼。寤寐江亭思共榻，欲沿洲渚数轻鸥。
登柏山白水湖山舍四首
作者：张子翼
朝代：明

望气开新麓，诛茅结草窝。水从方丈落，山似若耶多。白发呦呦侣，青尊浩浩歌。洞门无俗事，长日挂鱼蓑。龙盘白水地，上有尧夫窝。赤脚春游壮，青山晚眺多。垂纶无俗事，扣角有长歌。江上斜风雨，玄真稳旧蓑。清游移白昼，翘首见龙窝。骤雨云雷合，晴江鱼鸟多。长杯还自遣，短铗不须歌。凭眺金台近，江门未挂蓑。谁是子真谷，瑶林一亩窝。禅关看昼永，胜会得春多。喜和阳春曲，时闻水调歌。眼穷今古阔，烟雨几番蓑。
登柏山白水湖山舍四首·其一
作者：张子翼
朝代：明

望气开新麓，诛茅结草窝。水从方丈落，山似若耶多。白发呦呦侣，青尊浩浩歌。洞门无俗事，长日挂鱼蓑。
登柏山白水湖山舍四首·其三
作者：张子翼
朝代：明

清游移白昼，翘首见龙窝。骤雨云雷合，晴江鱼鸟多。长杯还自遣，短铗不须歌。凭眺金台近，江门未挂蓑。
登柏山白水湖山舍四首·其二
作者：张子翼
朝代：明

龙盘白水地，上有尧夫窝。赤脚春游壮，青山晚眺多。垂纶无俗事，扣角有长歌。江上斜风雨，玄真稳旧蓑。
登柏山白水湖山舍四首·其四
作者：张子翼
朝代：明

谁是子真谷，瑶林一亩窝。禅关看昼永，胜会得春多。喜和阳春曲，时闻水调歌。眼穷今古阔，烟雨几番蓑。
登王文铭高明楼四景 其一 春景
作者：张子翼
朝代：明

高阁临江俯玉寰，春宵乘兴此跻攀。窗分曙色玲珑里，山带晴云杳蔼间。雨净绿杨穿别坞，舟移红蓼下前湾。主翁柏酒寻仙侣，时有莺笙入佩环。
登王文铭高明楼四景 其三 秋景
作者：张子翼
朝代：明

清秋清啸欲登台，爽气悠然四望开。绣闼缤纷当睥睨，晴江隐约见蓬莱。莼鲈薄采南中有，鸿雁遥瞻北地来。莫比仲宣登赋日，前驱曾是故乡回。
登王文铭高明楼四景 其二 夏景
作者：张子翼
朝代：明

海天时序入南讹，避暑宾朋取次过。江上闉阍耽昼永，空中楼阁受风多。傍花玉笛回杨柳，倚槛卿云袭芰荷。梅雨初黄蒲泛白，援琴迟听有虞歌。
登王文铭高明楼四景 其四 冬景
作者：张子翼
朝代：明

海上琼楼碧透纱，当炉扫叶细烹茶。秦陶不数荆王被，党妓无论太尉家。最喜冲寒无俗客，更欣索笑有梅花。山人自是山阴侣，访戴乘流兴未涯。
登王文铭高明楼四景·春景
作者：张子翼
朝代：明

高阁临江俯玉寰，春宵乘兴此跻攀。窗分曙色玲珑里，山带晴云杳蔼间。雨净绿杨穿别坞，舟移红蓼下前湾。主翁柏酒寻仙侣，时有莺笙入佩环。海天时序入南讹，避暑宾朋取次过。江上闉阍耽昼永，空中楼阁受风多。傍花玉笛回杨柳，倚槛卿云袭芰荷。梅雨初黄蒲泛白，援琴迟听有虞歌。清秋清啸欲登台，爽气悠然四望开。绣闼缤纷当睥睨，晴江隐约见蓬莱。莼鲈薄采南中有，鸿雁遥瞻北地来。莫比仲宣登赋日，前驱曾是故乡回。海上琼楼碧透纱，当炉扫叶细烹茶。秦陶不数荆王被，党妓无论太尉家。最喜冲寒无俗客，更欣索笑有梅花。山人自是山阴侣，访戴乘流兴未涯。
登竹峰员墩书馆
作者：张子翼
朝代：明

松风拄杖访蓬瀛，傍竹青青结草楹。水绕灯花山馆静，江含秋色岛云清。每从盘谷耽幽隐，更向匡庐续令名。林下观鱼春睡足，频听午夜有书声。
盆梅忽抽长故寻许始华喜而赋之
作者：张子翼
朝代：明

曾向山亭手自栽，盘根傍石半生苔。初惊翠干凌霄直，忽讶疏英破雪开。倚槛独怜春信早，巡檐迟觉暗香来。老来种树无他计，胜赏尊前日几回。
石圃荣归
作者：张子翼
朝代：明

渊明秋日赋归来，书剑萧萧度粤台。半亩林塘三径在，五湖烟雨一尊开。梧山云尽棠阴远，桂水天空雁影催。戏彩有衣熊未梦，祝君拟泛庆儿杯。
秋日寄舅弟贞宇
作者：张子翼
朝代：明

历历秋旻隐翠屏，高轩何处隔江城。山斋寂寞天涵影，谷口清泠涧有声。听雨悬灯蛩自语，看云倚槛句还成。不嫌地僻回车马，肝鬲拚为信宿倾。
秋雨
作者：张子翼
朝代：明

淫雨苦不止，山溪溜决堤。夏苗浑在水，秋稼总成泥。洪范推灾异，衡门□杖藜。有怀多抱病，无计学鸡栖。
程易轩八景回文
作者：张子翼
朝代：明

窗绮绿荷凉午夏，几遥青竹护前楹。双双鹭宿晴林翠，叠叠峰回晚树青。腔转笛声儿隔陇，水随花泛客交觥。江摇白藻分鱼跃，野遍黄云晓种粳。
窦家道中
作者：张子翼
朝代：明

石城石磴何崔嵬，宦辙凌风费卷帏。峻礕临江开径小，弧村带垒聚民稀。苍茫渔船含秋雨，窈渺禽声入翠微。谁叱王阳经九折，错分忠与孝相违。
粟园歌遗王肖阳
作者：张子翼
朝代：明

去矣归日摈空谷，带月荷锄忙种粟。荔阴宛宛牛力牷，春雨濛濛土膏沃。芒鞋箬笠为谁忙，芳畦一一抽新绿。阴连苍翠建江滨，也向蓝田种美玉。君于世藉本通儒，十五年前荐贤书。相如献赋拟金马，曼倩待诏入公车。谁谓璠溪还未遇，出匣干将长淬砺。清宵课子惯然藜，晓日呼童多树艺。陇上秋来遍地黄，沐雨栉风何太忙。苏君谩道无负郭，孔明始信有南阳。古来王业重衣食，有田阳羡岂易得。尔时乘屋急桑麻，异日临轩陈稼穑。我亦张堪是后身，平生意气落风尘。柴桑寄傲惟山海，锦里全收祇葛巾。九日风高云出岫，江花江草簇如绣。一登一眺也含情，千壑千峰争献秀。世谊悠悠独向君，看星按剑讵堪论。忘形苦思须双局，击鼓催花共一尊。百斛丁宁已贯朽，会看东荣须造酒。馈我从事有青州，莫作先生一乌有。
耕
作者：张子翼
朝代：明

蚤向南山除芜秽，更从负郭饶菑畬。长吟却笑南阳子，三顾何劳到草庐。
自良山中
作者：张子翼
朝代：明

沿涧穿溪一径长，拂云晴树郁苍苍。绝幽疑是天台境，隔水蝉声送午凉。
至蚬冈用戴公韵
作者：张子翼
朝代：明

岧峣行尽蚬冈头，李郭同登泛渚舟。会有乡书频寄雁，原无机事不惊鸥。水归沧海潮偏急，岸隔渔歌思转幽。月小山高真赤璧，烟波杜若采芳洲。
落地桃华
作者：张子翼
朝代：明

东风披拂任飘零，新结离离拥翠屏。飞入草堂浑片片，照回檐日故盈盈。轻如天上霞初散，细似人间锦乍成。南北兵戈犹未息，武陵溪畔独寻盟。
藤县中即事
作者：张子翼
朝代：明

径转田隈小竹篱，老翁七十自扶藜。烟笼古柏迷村火，云拥前山失酒旗。马历崎岖缘事棘，饭甘藜藿为民疲。藤江仆仆重经地，松岭轻阴粤鸟啼。
蚬冈舟中用姚侍御韵书怀二首
作者：张子翼
朝代：明

击楫寒山月，高歌旅兴增。黄云连紫水，渔火伴萤灯。曙色明沙迥，烟图入画层。东南催去旆，子至晓霞蒸。江山盘郁壮，世路感怀增。旅憩云为席，滩明月是灯。东瞻天五尺，南跨岭千层。夜色看牛斗，分明剑气蒸。
蚬冈舟中用姚侍御韵书怀二首·其一
作者：张子翼
朝代：明

击楫寒山月，高歌旅兴增。黄云连紫水，渔火伴萤灯。曙色明沙迥，烟图入画层。东南催去旆，子至晓霞蒸。
蚬冈舟中用姚侍御韵书怀二首·其二
作者：张子翼
朝代：明

江山盘郁壮，世路感怀增。旅憩云为席，滩明月是灯。东瞻天五尺，南跨岭千层。夜色看牛斗，分明剑气蒸。
访贞宇不遇
作者：张子翼
朝代：明

江亭一别两经秋，江上亭云晚更悠。楚泽思湘虚远佩，山阴访戴负归舟。沣兰沅芷情何恨，廊庙江湖分未投。秋水林塘羌十亩，贻君杜若采芳洲。
访陈完轩不遇
作者：张子翼
朝代：明

春晴北郭访元龙，槐市依依柳径东。五夜书灯分太乙，十年诗案谢雕虫。池塘倒影含云气，睥睨当轩送晚风。谷口未缘寻旧侣，孤尊湖海鬓双蓬。
谒柏山途述
作者：张子翼
朝代：明

荏苒薰风丽日迟，寻真直到武陵溪。客来畦墐春花笑，人傍松根山鸟啼。陇笛一声江月小，矶纶数尺晓云低。三秋绿水今犹健，谢展陶巾信杖藜。
贺文铭德铭遥想忠铭亲家赋此
作者：张子翼
朝代：明

佩声遥出凤池头，倚席弹冠喜气周。万里风云瞻北极，九霄花萼壮南楼。秦关尽拱飞甍外，汉署堪怜并辔秋。莫向长安添别恨，冰天旭日照炎洲。
贺沈参军貤封荣归
作者：张子翼
朝代：明

帝里新承昼锦回，天章灿烂五花开。山中煮石非新侣，海上倾尊有旧醅。云水栖迟频得句，药栏检点细添栽。与君共约三秋月，醉把诸唐为品裁。
贺沈竹峰寿诞
作者：张子翼
朝代：明

山中岁熟酒盈尊，戏彩堂前庆有孙。燕入帘栊香满屋，雀喧江浒客填门。东瀛细数桃重结，南海今推蔗倒飧。伏枕林塘惟药饵，渔舟未访武陵源。
贺陈少云诞子
作者：张子翼
朝代：明

春时十月转江梅，蓬矢初惊诞日开。降岳英声钟海岱，充闾喜气动楼台。歌传瓜瓞环珠履，庆溢萱堂泛紫杯。正拟古人何所似，眉山秀出小坡来。
赠李贞宇
作者：张子翼
朝代：明

雀噪人初至，披襟夜向阑。价原燕市重，杯惭粤中宽。秋圃窥黄菊，春衣纫紫兰。江淹辞日富，彩笔梦中看。
赠海刚峰萱堂贞节卷
作者：张子翼
朝代：明

世道已波澜，汩汩江长泻。砥柱矻悬梁，谁是中流者。秋霜撼陵谷，艰哉慈母寡。斜月照孤帏，苍鼠落残瓦。缡结誓如初，课儿泪盈把。宣文还隔幔，浔阳时却鲊。薄俗此挽回，内则今陶冶。令子奋桑弧，声名动朝野。邻卜喜王翰，弩负卑司马。积善庆所馀，造物不忍舍。圣世重纲常，优诏将南下。列传昭管彤，讴歌增大雅。嗟哉贤母心，褒旌非所假。千年桂水清，应照寒山舍。
过梅蓝
作者：张子翼
朝代：明

官路迢迢榕树标，眼前菽麦俯青郊。笑予林下忙何事，三过梅蓝底自嘲。
迎春即事
作者：张子翼
朝代：明

露冕寻芳晓出封，淡桃细柳露华秾。人逢岁首春偏富，鸟啭枝头花正浓。便遗佩刀来买犊，尽令编甲去归农。旬宣近喜民风胜，饱煖讴歌处处逢。
迎柏山
作者：张子翼
朝代：明

柴门日日倚云开，风落霜榕点径苔。山带寒烟含雨过，畦连秋水挟鸥来。谈玄正讶杨雄阁，觅句须怜子建才。花下久悬高士榻，遥听车马到蒿莱。
送从弟从戎函口
作者：张子翼
朝代：明

汝捐儒服习戎行，雁序分飞倍惨伤。行李萧条僮在御，妻儿零落母谁将。离声长滴三更雨，怨气应飞六月霜。闻到此中多瘴疠，金鸡何日到炎荒。
送张古豪归瓯宁二首
作者：张子翼
朝代：明

江上西风吹白蘋，宦乡归思动秋旻。尊开北海无新好，松入南园有主人。琴鹤远随清献旆，茧丝谁庇晋阳民。口碑到处传陵谷，碧海重瞻岘首春。南建旬宣最有声，尊开江阁志澄清。民情不啻碑羊叔，宦况何如传贾生。自古随珠曾按剑，于今郑谷且逃名。感君世事堪惆怅，肯为清流便濯缨。
送张古豪归瓯宁二首·其一
作者：张子翼
朝代：明

江上西风吹白蘋，宦乡归思动秋旻。尊开北海无新好，松入南园有主人。琴鹤远随清献旆，茧丝谁庇晋阳民。口碑到处传陵谷，碧海重瞻岘首春。
送张古豪归瓯宁二首·其二
作者：张子翼
朝代：明

南建旬宣最有声，尊开江阁志澄清。民情不啻碑羊叔，宦况何如传贾生。自古随珠曾按剑，于今郑谷且逃名。感君世事堪惆怅，肯为清流便濯缨。
送林琴士
作者：张子翼
朝代：明

江上携君理素琴，广陵犹似振遗音。江山未断乡关梦，琼海谁倾夜雨心。对月有缘时中酒，看花无偶独沉吟。临风莫唱阳关曲，云树迢迢隔远林。
送林竹溪归郁林兼呈阳明府
作者：张子翼
朝代：明

穷经老负八闽才，简授河汾绛帐开。桃李薰风栽象郡，琴书晴日渡琼台。尧封按治存三异，禹穴探奇遍九垓。别酒江亭春色晚，遥从南斗望中台。
送王忠铭北上三十韵
作者：张子翼
朝代：明

冠冕开南极，文旌动海隅。琴书携故里，剑佩曳天衢。柳眼窥春细，葵心向日铺。五云占太史，八骏驭皇都。青琐蜚声旧，银台入眷殊。词臣铨玉检，温语下金枢。勋业缘时建，文章与道俱。宠班邻禹稷，泰运遇唐虞。旅食休论客，弹冠肯负儒。康庄乘造父，大厦运公输。珍席人皆宝，才名世所须。伊川留讲幄，君实起龙图。黄道开愈纚，苍生望岂孤。金瓯调玉烛，夜月湛冰壶。避世玄真子，耽霞蕲守株。松花三径僻，窗草一庭迂。陇上眠贪犊，云间羽羡凫。堪怜葭倚玉，奚啼璞于玞。野渡舟横浦，高冈凤产梧。于门誇伯仲，锦里结陈朱。下邑能歌郢，宾筵尽履珠。舄趋还汎汎，瓮抱独区区。使客瞻星汉，邮亭唱骊驹。无心翻水鸟，有意逐樯乌。梅芷疏官阁，榕阴覆草庐。皇风披宇宙，秋色落江湖。海阔莺声晓，天空雁信纡。九天牵别梦，万里健征途。逖矣云霄侣，怀哉招隐徒。江亭春草碧，登眺各踟蹰。
送王时中归隐侍养
作者：张子翼
朝代：明

招隐长辞世上名，临流归去濯长缨。春帏语燕人初暖，秋圃栽蔬月正明。自古瞻云多揽辔，祇今抗表续陈情。燕台老我空悬梦，郑谷迟君晚结盟。
送王肖阳会试
作者：张子翼
朝代：明

世谊曾联三十载，云程今记九千馀。不堪抱病还分袂，肯为将离惜引裾。荒径偏宜陶处士，长门玉倚汉相如。燕台得意书勤寄，江树亭亭慰倚闾。
送舅弟李贞宇会试
作者：张子翼
朝代：明

青年东观想燃藜，壮志悬知柱久题。欲把文章挥事业，便将科第作筌蹄。椿萱独羡龄犹健，鸿雁堪怜羽未齐。太史奏书传日下，泥金须蚤慰云霓。
送邢思轩会试
作者：张子翼
朝代：明

汉庭词赋重相如，负弩曾乘驷马车。欲向九霄搏六翮，先于万卷惜三馀。何愁华国无文史，犹喜传家有父书。春信凭梅须蚤寄，暮云时倚北堂闾。